text:
την έκθεση και από τον πλοίαρχο του πλοίου της Ένωσης.
 Οι επιθεωρητές του Πράσινου Ακρωτηρίου παραδίδουν αντίγραφο της έκθεσης επιθεώρησης στον πλοίαρχο του σκάφους της Ένωσης πριν από την αναχώρησή τους από αυτό. Το Πράσινο Ακρωτήριο κοινοποιεί αντίγραφο της έκθεσης επιθεώρησης στην Ένωση εντός προθεσμίας οκτώ ημερών μετά την επιθεώρηση.
 3. Επιθεώρηση σε λιμένα
 Η επιθεώρηση σε λιμένα σκαφών της Ένωσης που εκφορτώνουν ή μεταφορτώνουν σε ύδατα λιμένα του Πράσινου Ακρωτηρίου αλιεύματα που έχουν αλιευθεί στην αλιευτική ζώνη του Πράσινου Ακρωτηρίου διεξάγεται από επιθεωρητές του Πράσινου Ακρωτηρίου οι οποίοι αναγνωρίζονται ρητά ως επιθεωρητές αλιείας.
 Η επιθεώρηση διεξάγεται από δύο επιθεωρητές κατ' ανώτατο όριο, οι οποίοι οφείλουν να επιδείξουν τα στοιχεία της ταυτότητάς τους και της ιδιότητάς τους ως επιθεωρητών πριν από τη διεξαγωγή της επιθεώρησης. Οι επιθεωρητές του Πράσινου Ακρωτηρίου παραμένουν επί του σκάφους της Ένωσης μόνο όσο απαιτείται για τη διεξαγωγή των καθηκόντων που συνδέονται με την επιθεώρηση και διεξάγουν την επιθεώρηση κατά τρόπον ώστε να ελαχιστοποιείται ο αντίκτυπος τόσο για το σκάφος, όσο και για την εκφόρτωση ή τη μεταφόρτωση και το φορτίο του.
 Το Πράσινο Ακρωτήριο μπορεί να επιτρέψει στην Ένωση να συμμετέχει στην επιθεώρηση που πραγματοποιείται στον λιμένα ως παρατηρητής.
 Ο πλοίαρχος του σκάφους της Ένωσης διευκολύνει το έργο των επιθεωρητών του Πράσινου Ακρωτηρίου.
 Μετά το πέρας κάθε επιθεώρησης, ο επιθεωρητής του Πράσινου Ακρωτηρίου συντάσσει έκθεση επιθεώρησης. Ο πλοίαρχος του σκάφους της Ένωσης έχει το δικαίωμα να διατυπώσει σχόλια στην έκθεση επιθεώρησης. Η έκθεση επιθεώρησης υπογράφεται από τον επιθεωρητή ο οποίος συντάσσει την έκθεση και από τον πλοίαρχο του πλοίου της Ένωσης.
 Οι επιθεωρητές του Πράσινου Ακρωτηρίου παραδίδουν αντίγραφο της έκθεσης επιθεώρησης στον πλοίαρχο του σκάφους της Ένωσης μετά το πέρας της επιθεώρησης. Το Πράσινο Ακρωτήριο κοινοποιεί αντίγραφο της έκθεσης επιθεώρησης στην Ένωση εντός προθεσμίας οκτώ ημερών μετά την επιθεώρηση.
 ΚΕΦΑΛΑΙΟ VII
 ΣΥΣΤΗΜΑ ΔΟΡΥΦΟΡΙΚΗΣ ΠΑΡΑΚΟΛΟΥΘΗΣΗΣ (VMS)
 1. Μηνύματα στίγματος των σκαφών — σύστημα VMS
 Όταν βρίσκονται στην αλιευτική ζώνη του Πράσινου Ακρωτηρίου, τα σκάφη της Ένωσης που διαθέτουν αλιευτική άδεια οφείλουν να είναι εξοπλισμένα με σύστημα δορυφορικής παρακολούθησης (Vessel Monitoring System — VMS) που εξασφαλίζει την αυτόματη και συνεχή κοινοποίηση τους στίγματός τους ανά ώρα στο ΚΕΑ του κράτους σημαίας τους.
 Κάθε μήνυμα που αφορά το γεωγραφικό στίγμα πρέπει να περιέχει:
 α)
 τα στοιχεία αναγνώρισης του σκάφους,
 β)
 το πλέον πρόσφατο γεωγραφικό στίγμα του σκάφους (γεωγραφικό μήκος και πλάτος), με σφάλμα στίγματος κατώτερο των 500 μέτρων και με ποσοστό ασφάλειας 99 %,
 γ)
 την ημερομηνία και την ώρα καταγραφής του στίγματος,
 δ)
 την ταχύτητα και την πορεία του σκάφους,
 ε)
 να είναι διαρθρωμένο με βάση το υπόδειγμα στο προσάρτημα 5.
 Το πρώτο στίγμα που καταγράφεται μετά από την είσοδο στην αλιευτική ζώνη του Πράσινου Ακρωτηρίου λαμβάνει τον κωδικό «ENT». Όλα τα επόμενα στίγματα λαμβάνουν τον κωδικό «POS», πλην του πρώτου στίγματος που καταγράφεται μετά από την έξοδο από την αλιευτική ζώνη του Πράσινου Ακρωτηρίου, που λαμβάνει τον κωδικό «EXI».
 Το ΚΕΑ του κράτους σημαίας εξασφαλίζει την αυτόματη επεξεργασία και ενδεχομένως την ηλεκτρονική διαβίβαση των μηνυμάτων στίγματος. Τα μηνύματα στίγματος καταγράφονται με ασφαλή τρόπο και διατηρούνται για


text:
χρονικό διάστημα τριών ετών.
 2. Διαβίβαση από το σκάφος σε περίπτωση βλάβης του συστήματος VMS
 Ο πλοίαρχος οφείλει να είναι βέβαιος ότι το σύστημα VMS του σκάφους του λειτουργεί άψογα ανά πάσα στιγμή και ότι τα μηνύματα στίγματος διαβιβάζονται ορθά στο ΚΕΑ του κράτους σημαίας.
 Σε περίπτωση βλάβης, το σύστημα VMS του σκάφους επιδιορθώνεται ή αντικαθίσταται εντός προθεσμίας ενός μήνα. Μετά την εκπνοή αυτής της προθεσμίας, το σκάφος δεν επιτρέπεται πλέον να αλιεύει στην αλιευτική ζώνη του Πράσινου Ακρωτηρίου.
 Τα σκάφη που αλιεύουν στην αλιευτική ζώνη του Πράσινου Ακρωτηρίου με σύστημα VMS που δεν λειτουργεί κοινοποιούν τα μηνύματά τους που αφορούν το γεωγραφικό τους στίγμα με ηλεκτρονικό ταχυδρομείο, μέσω ασυρμάτου ή με φαξ στο ΚΕΑ του κράτους σημαίας τουλάχιστον ανά τετράωρο παρέχοντας όλες τις απαιτούμενες πληροφορίες.
 3. Ασφαλής κοινοποίηση των μηνυμάτων γεωγραφικού στίγματος στο Πράσινο Ακρωτήριο
 Το ΚΕΑ και το κράτος σημαίας διαβιβάζουν αυτομάτως τα μηνύματα γεωγραφικού στίγματος των εμπλεκομένων σκαφών στο ΚΕΑ του Πράσινου Ακρωτηρίου. Τα ΚΕΑ του σκάφους σημαίας και του Πράσινου Ακρωτηρίου ανταλλάσσουν τις ηλεκτρονικές διευθύνσεις επικοινωνίας τους και ενημερώνονται αμοιβαία σχετικά με τυχόν μεταβολή τους.
 Η διαβίβαση των μηνυμάτων γεωγραφικού στίγματος μεταξύ των ΚΕΑ και του κράτους σημαίας και του Πράσινου Ακρωτηρίου πραγματοποιείται ηλεκτρονικά με ασφαλές σύστημα επικοινωνίας.
 Το ΚΕΑ του Πράσινου Ακρωτηρίου ενημερώνει τάχιστα το ΚΕΑ του κράτους σημαίας και την Ένωση σχετικά με κάθε διακοπή της διαδοχικής παραλαβής μηνυμάτων στίγματος του σκάφους που διαθέτει άδεια αλιείας, ενώ το εμπλεκόμενο σκάφος δεν έχει κοινοποιήσει την έξοδό του από την αλιευτική ζώνη του Πράσινου Ακρωτηρίου.
 4. Δυσλειτουργία του συστήματος επικοινωνίας
 Το Πράσινο Ακρωτήριο βεβαιώνεται για τη συμβατότητα του ηλεκτρονικού εξοπλισμού της με αυτόν του ΚΕΑ και του κράτους σημαίας και ενημερώνει τάχιστα την Ένωση για τυχόν δυσλειτουργία στην επικοινωνία και στη λήψη μηνυμάτων στίγματος, ώστε να επιλυθεί το τεχνικό πρόβλημα το συντομότερο δυνατόν. Τυχόν διαφορές εξετάζονται στο πλαίσιο της μεικτής επιτροπής.
 Ο πλοίαρχος θεωρείται υπεύθυνος για οιαδήποτε αποδεδειγμένη επέμβαση στο σύστημα VMS του σκάφους με στόχο να επηρεαστεί η λειτουργία του ή να παραποιηθούν τα μηνύματα στίγματος. Τυχόν παραβάσεις επισύρουν τις ποινές που προβλέπει η κείμενη νομοθεσία του Πράσινου Ακρωτηρίου.
 5. Αναθεώρηση της συχνότητας αποστολής των μηνυμάτων στίγματος
 Σε περίπτωση που υπάρχουν αποχρώσες ενδείξεις βάσει των οποίων εικάζεται ότι έχει διαπραχθεί παράβαση, το Πράσινο Ακρωτήριο μπορεί να ζητήσει από το ΚΕΑ του κράτους σημαίας, με κοινοποίηση στην Ένωση, να αυξήσει τη συχνότητα αποστολής μηνυμάτων στίγματος ενός σκάφους στα τριάντα λεπτά για δεδομένη χρονική διάρκεια έρευνας. Τα εν λόγω αποδεικτικά στοιχεία διαβιβάζονται από το Πράσινο Ακρωτήριο στο ΚΕΑ και στο κράτος σημαίας της Ένωσης. Το ΚΕΑ του κράτους σημαίας διαβιβάζει αμελλητί στο Πράσινο Ακρωτήριο τα μηνύματα στίγματος με βάση τη νέα συχνότητα αποστολής.
 Στο τέλος της καθορισμένης περιόδου έρευνας το Πράσινο Ακρωτήριο ενημερώνει το ΚΕΑ του κράτους σημαίας και την Ένωση σχετικά με το ενδεχόμενο επιβολής κυρώσεων.
 ΚΕΦΑΛΑΙΟ VIII
 ΠΑΡΑΒΑΣΕΙΣ
 1. Χειρισμός των παραβάσεων
 Κάθε παράβαση που διαπράττεται από σκάφος της Ένωσης που διαθέτει άδεια αλιείας βάσει του παρόντος παραρτήματος αναφέρεται σε έκθεση επιθεώρησης.
 Η υπογραφή της έκθεσης επιθεώρησης από τον πλοίαρχο δεν θίγει το δικαίωμα χρησιμοποίησης

type: contracts

jurisdiction: EU


text:
ένδικων μέσων από πλευράς του πλοιοκτήτη σε σχέση με την καταγγελλόμενη παράβαση.
 2. Παύση δραστηριοτήτων σκάφους — Ενημερωτική συνάντηση
 Σε περίπτωση που η κείμενη νομοθεσία του Πράσινου Ακρωτηρίου το προβλέπει για την καταγγελλόμενη παράβαση, κάθε σκάφος της Ένωσης το οποίο παρανομεί μπορεί να υποχρεωθεί να παύσει την αλιευτική του δραστηριότητα και, σε περίπτωση που το σκάφος είναι στη θάλασσα, να επιστρέψει σε λιμένα του Πράσινου Ακρωτηρίου.
 Το Πράσινο Ακρωτήριο κοινοποιεί στην Ένωση, εντός μέγιστης προθεσμίας μιας εργάσιμης ημέρας, κάθε παύση δραστηριοτήτων σκάφους της Ένωση που διαθέτει άδεια αλιείας. Η εν λόγω κοινοποίηση συνοδεύεται από αποδεικτικά στοιχεία που αιτιολογούν την παύση δραστηριοτήτων.
 Πριν από οποιαδήποτε λήψη μέτρων κατά του σκάφους, του πλοιάρχου, του πληρώματος ή του φορτίου, πλην των μέτρων που αποσκοπούν στη διατήρηση των αποδείξεων, το Πράσινο Ακρωτήριο συγκαλεί, κατόπιν αιτήματος της Ένωσης, εντός προθεσμίας μιας εργάσιμης ημέρας από την κοινοποίηση της παύσης δραστηριοτήτων του σκάφους, ενημερωτική συνάντηση για να διευκρινιστούν τα γεγονότα που οδήγησαν στην παύση των δραστηριοτήτων του σκάφους και να γνωστοποιηθεί τυχόν επιβολή κυρώσεων. Στην εν λόγω συνάντηση μπορεί να παρίσταται ένας εκπρόσωπος του κράτους σημαίας του σκάφους.
 3. Επιβολή ποινών — Διαδικασία συμβιβασμού
 Η επιβολή ποινών για κάθε καταγγελλόμενη παράβαση καθορίζεται από το Πράσινο Ακρωτήριο σύμφωνα με την κείμενη εθνική νομοθεσία.
 Όταν ο διακανονισμός της παράβασης προϋποθέτει δικαστική διαδικασία, πριν από την έναρξή της και εφόσον η παράβαση δεν συνιστά εγκληματική πράξη, τίθεται σε εφαρμογή διαδικασία συμβιβασμού μεταξύ του Πράσινου Ακρωτηρίου και της Ένωσης για τον καθορισμό των όρων και του επιπέδου της ποινής. Στην εν λόγω διαδικασία συμβιβασμού μπορεί να παρίσταται ένας εκπρόσωπος του κράτους σημαίας του σκάφους. Η διαδικασία συμβιβασμού ολοκληρώνεται το αργότερο τρεις ημέρες μετά την κοινοποίηση της παύσης δραστηριοτήτων του σκάφους.
 4. Δικαστική διαδικασία — Τραπεζική εγγύηση
 Σε περίπτωση αποτυχίας της διαδικασίας συμβιβασμού και παραπομπής της παράβασης ενώπιον αρμόδιου δικαστικού οργάνου, ο εφοπλιστής του πλοίου που έχει διαπράξει παράβαση καταθέτει τραπεζική εγγύηση σε τράπεζα που υποδεικνύεται από τις αρμόδιες αρχές του Πράσινου Ακρωτηρίου της οποίας το ύψος, που καθορίζει το Πράσινο Ακρωτήριο, καλύπτει τις δαπάνες που συνδέονται με την παύση των δραστηριοτήτων του σκάφους, το εκτιμώμενο πρόστιμο και τυχόν αντισταθμιστική αποζημίωση. Η τραπεζική εγγύηση παραμένει δεσμευμένη έως την ολοκλήρωση της δικαστικής διαδικασίας.
 Η τραπεζική εγγύηση αποδεσμεύεται και επιστρέφεται άμεσα στον εφοπλιστή μετά την έκδοση της απόφασης:
 α)
 εις το ακέραιο, σε περίπτωση που δεν έχουν επιβληθεί ποινές,
 β)
 στο ύψος του υπολοίπου, εφόσον η ποινή συνεπάγεται πρόστιμο κατώτερο από το ύψος της τραπεζικής εγγύησης.
 Το Πράσινο Ακρωτήριο ενημερώνει την Ένωση σχετικά με τα αποτελέσματα της δικαστικής διαδικασίας εντός προθεσμίας οκτώ ημερών από την έκδοση της απόφασης.
 5. Απελευθέρωση του σκάφους και του πληρώματος
 Τόσο το σκάφος όσο και το πλήρωμά του επιτρέπεται να εγκαταλείψουν τον λιμένα μόλις διευθετηθεί το θέμα της ποινής που έχει επιβληθεί βάσει της διαδικασίας συμβιβασμού ή μόλις καταβληθεί η τραπεζική εγγύηση.
 ΚΕΦΑΛΑΙΟ IX
 ΝΑΥΤΟΛΟΓΗΣΗ
 1. Αριθμός ναυτικών προς ναυτολόγηση
 Κατά τη διάρκεια της αλιευτικής εκστρατείας στην αλιευτική ζώνη του Πράσινου Ακρωτηρίου, τα πλοία της Ένωσης ναυτολογούν ναύτες από το Πράσινο Ακρωτήριο υπό τους ακόλουθους περιορισμούς:
 α)
 για τον


text:
στόλο των θυνναλιευτικών γρι-γρι ναυτολογούνται τουλάχιστον έξι ναυτικοί,
 β)
 για τον στόλο των θυνναλιευτικών με καλάμια ναυτολογούνται τουλάχιστον δύο ναυτικοί,
 γ)
 για τον στόλο των παραγαδιάρικων επιφανείας ναυτολογούνται τουλάχιστον πέντε ναυτικοί.
 Οι εφοπλιστές σκαφών της Ένωσης επιδιώκουν να ναυτολογούν συμπληρωματικό αριθμό ναυτικών του Πράσινου Ακρωτηρίου.
 2. Ευχέρεια επιλογής ναυτικών
 Το Πράσινο Ακρωτήριο καταρτίζει κατάλογο έμπειρων ναυτικών από το Πράσινο Ακρωτήριο για τη ναυτολόγησή τους σε σκάφη της Ένωσης.
 Ο εφοπλιστής ή ο πράκτοράς του επιλέγει, κατά τη διακριτική του ευχέρεια, από αυτόν τον κατάλογο τους ναυτικούς που επιθυμεί να ναυτολογήσει από το Πράσινο Ακρωτήριο και αναφέρει στο Πράσινο Ακρωτήριο τα στοιχεία εγγραφής τους στο ναυτολόγιο.
 3. Συμβάσεις ναυτολόγησης
 Για τους ναυτικούς από το Πράσινο Ακρωτήριο, η σύμβαση εργασίας συνάπτεται μεταξύ του εφοπλιστή ή του πράκτορά του και του ναυτικού, ο οποίος εκπροσωπείται, ενδεχομένως, από το αντίστοιχο συνδικάτο. Η εν λόγω σύμβαση θεωρείται από τη λιμενική αρχή του Πράσινου Ακρωτηρίου και αναφέρει, κυρίως, την ημερομηνία και τον λιμένα επιβίβασης.
 Η σύμβαση εγγυάται στους ναυτικούς τις παροχές του καθεστώτος κοινωνικής ασφάλισης στο οποίο υπάγονται στο Πράσινο Ακρωτήριο, συμπεριλαμβανομένης της ασφάλισης θανάτου, ασθένειας και ατυχήματος.
 Αντίγραφο της σύμβασης παραδίδεται στους υπογράφοντες.
 Οι ναυτικοί του Πράσινου Ακρωτηρίου διαθέτουν τα δικαιώματα για εργασία που περιέχονται στη Διακήρυξη της Διεθνούς Οργάνωσης Εργασίας (ΔΟΕ). Ισχύει ειδικότερα η ελευθερία του συνεταιρίζεσθαι και η ουσιαστική αναγνώριση του δικαιώματος συλλογικών διαπραγματεύσεων, καθώς και η κατάργηση των διακρίσεων σε θέματα απασχόλησης και άσκησης του επαγγέλματος.
 4. Μισθός των ναυτικών
 Ο μισθός των ναυτικών του Πράσινου Ακρωτηρίου βαρύνει τους εφοπλιστές. Καθορίζεται πριν από την έκδοση άδειας αλιείας κατόπιν κοινής συμφωνίας μεταξύ του εφοπλιστή ή του ναυτικού του πράκτορα και του Πράσινου Ακρωτηρίου.
 Ο μισθός δεν μπορεί να είναι κατώτερος από εκείνον που ισχύει για τα πληρώματα του Πράσινου Ακρωτηρίου ούτε κατώτερος από τους κανόνες της ΔΟΕ.
 5. Υποχρεώσεις του ναυτικού
 Ο ναυτικός πρέπει να παρουσιάζεται στον πλοίαρχο του καθοριζόμενου σκάφους την παραμονή της ημέρας επιβίβασης που ορίζεται στη σύμβασή του. Ο πλοίαρχος ενημερώνει τον ναυτικό σχετικά με την ημέρα και την ώρα επιβίβασης. Σε περίπτωση που ο ναυτικός παραιτηθεί ή δεν παρουσιαστεί κατά την προβλεπόμενη ημερομηνία και ώρα επιβίβασής του, η σύμβασή του θεωρείται άκυρη και ο εφοπλιστής απαλλάσσεται αυτομάτως από την υποχρέωσή του να τον επιβιβάσει. Στην περίπτωση αυτή ο εφοπλιστής δεν υφίσταται ουδεμία χρηματική κύρωση, ούτε οφείλει να καταβάλει αποζημίωση.
 6. Μη επιβίβαση ναυτικών από το Πράσινο Ακρωτήριο
 Οι εφοπλιστές των σκαφών που δεν ναυτολογούν ναυτικούς από το Πράσινο Ακρωτήριο καταβάλλουν, πριν από τις 30 Σεπτεμβρίου του τρέχοντος έτους, για κάθε ναυτικό λιγότερο από τον καθορισθέντα στο παρόν κεφάλαιο αριθμό, κατ' αποκοπήν ποσό 20 EUR για κάθε ημέρα παρουσίας των σκαφών τους στην αλιευτική ζώνη του Πράσινου Ακρωτηρίου.
 ΚΕΦΑΛΑΙΟ X
 ΠΑΡΑΤΗΡΗΤΕΣ ΤΟΥ ΠΡΑΣΙΝΟΥ ΑΚΡΩΤΗΡΙΟΥ
 1. Παρατήρηση των αλιευτικών δραστηριοτήτων
 Τα σκάφη τα οποία διαθέτουν άδεια αλιείας υπόκεινται σε καθεστώς παρατήρησης όσον αφορά τις αλιευτικές τους δραστηριότητες στο πλαίσιο της συμφωνίας.
 Το εν λόγω καθεστώς παρατηρητή συμμορφώνεται προς όλες τις διατάξεις που προβλέπονται από τις συστάσεις που έχει εγκρίνει η ICCAT.
 2. Καθορισμός σκαφών και διορισμός παρατηρητών
 Το Πράσινο Ακρωτήριο καθορίζει


text:
τα σκάφη της Ένωσης που οφείλουν να έχουν παρατηρητή καθώς και τον παρατηρητή που πρόκειται να επιβιβαστεί σε αυτά το αργότερο δεκαπέντε ημέρες πριν από την προβλεπόμενη ημερομηνία επιβίβασης του παρατηρητή.
 Τη στιγμή έκδοσης της άδειας αλιείας, το Πράσινο Ακρωτήριο ενημερώνει την Ένωση και τον εφοπλιστή ή τον πράκτορά του σχετικά με τα σκάφη και τους παρατηρητές προς επιβίβαση σε αυτά, καθώς και σχετικά με τον χρόνο παρουσίας του παρατηρητή σε κάθε σκάφος. Το Πράσινο Ακρωτήριο ενημερώνει αμελλητί την Ένωση και τον εφοπλιστή ή τον πράκτορά του σχετικά με οποιαδήποτε μεταβολή ως προς τα σκάφη και τους παρατηρητές που έχουν οριστεί.
 Το Πράσινο Ακρωτήριο καταβάλλει κάθε δυνατή προσπάθεια να μην διορίζει παρατηρητές για τα σκάφη επί των οποίων βρίσκεται ήδη παρατηρητής ή τα οποία υποχρεούνται ήδη ρητά να έχουν παρατηρητή κατά τη διάρκεια της συγκεκριμένης περιόδου αλιείας, στο πλαίσιο των δραστηριοτήτων τους σε άλλες ζώνες αλιείας εκτός αυτής του Πράσινου Ακρωτηρίου.
 Ο χρόνος παρουσίας του παρατηρητή επί του σκάφους δεν μπορεί να υπερβαίνει το απαραίτητο χρονικό διάστημα για την εκτέλεση των καθηκόντων του.
 3. Κατ' αποκοπή χρηματοδοτική συνεισφορά
 Κατά την πληρωμή των τελών ο εφοπλιστής καταβάλλει στο Πράσινο Ακρωτήριο για κάθε σκάφος κατ' αποκοπήν ποσό ύψους 200 EUR ετησίως.
 4. Μισθός του παρατηρητή:
 Ο μισθός και οι εισφορές κοινωνικής ασφάλισης του παρατηρητή βαρύνουν το Πράσινο Ακρωτήριο.
 5. Όροι επιβίβασης
 Οι όροι επιβίβασης του παρατηρητή και ιδίως ο χρόνος παρουσίας του παρατηρητή επί του σκάφους ορίζονται κοινή συναινέσει μεταξύ του εφοπλιστή ή του πράκτορά του και του Πράσινου Ακρωτηρίου.
 Ο παρατηρητής απολαύει μεταχείρισης αξιωματικού επί του σκάφους. Εντούτοις, για την ενδιαίτηση του παρατηρητή επί του σκάφους λαμβάνεται υπόψη η τεχνική δομή του σκάφους.
 Οι δαπάνες για την ενδιαίτηση και τη σίτιση επί του σκάφους βαρύνουν τον εφοπλιστή.
 Ο πλοίαρχος λαμβάνει όλα τα μέτρα που εμπίπτουν στην αρμοδιότητά του για να εξασφαλίσει τη σωματική και ηθική ασφάλεια του παρατηρητή.
 Στον παρατηρητή παρέχονται όλες οι διευκολύνσεις που είναι απαραίτητες για την άσκηση των καθηκόντων του. Ο παρατηρητής έχει πρόσβαση στα μέσα επικοινωνίας, στα έγγραφα που συνδέονται με τις αλιευτικές δραστηριότητες του σκάφους, ιδίως στο ημερολόγιο αλιείας και στο βιβλίο ναυσιπλοΐας, καθώς και στους χώρους του σκάφους που έχουν άμεση σχέση με την εκτέλεση των καθηκόντων του.
 6. Υποχρέωση του παρατηρητή
 Καθ' όλη τη διάρκεια της παρουσίας του επί του σκάφους ο παρατηρητής:
 α)
 λαμβάνει όλα τα απαραίτητα μέτρα ώστε να μην διακόψει ή εμποδίσει τις αλιευτικές δραστηριότητες,
 β)
 σέβεται τα αγαθά και τον εξοπλισμό του σκάφους,
 γ)
 τηρεί τον εμπιστευτικό χαρακτήρα όλων των εγγράφων που ανήκουν στο εν λόγω σκάφος.
 7. Επιβίβαση και αποβίβαση του παρατηρητή
 Ο παρατηρητής επιβιβάζεται σε λιμάνι το οποίο επιλέγει ο εφοπλιστής.
 Ο εφοπλιστής ή ο ναυτικός του πράκτορας κοινοποιεί στο Πράσινο Ακρωτήριο, με προειδοποίηση δέκα ημερών πριν από την επιβίβαση, την ημερομηνία, την ώρα και τον λιμένα επιβίβασης του παρατηρητή. Σε περίπτωση που ο παρατηρητής επιβιβαστεί σε αλλοδαπή χώρα, τα έξοδα ταξιδιού του για να μεταβεί στον λιμένα επιβίβασης βαρύνουν τον εφοπλιστή.
 Σε περίπτωση που ο παρατηρητής δεν παρουσιαστεί για την επιβίβασή του δώδεκα ώρες μετά από την


text:
προβλεπόμενη ημερομηνία και ώρα, ο εφοπλιστής απαλλάσσεται αυτόματα από την υποχρέωσή του να τον επιβιβάσει. Είναι συνεπώς ελεύθερος να εγκαταλείψει τον λιμένα και να ξεκινήσει τις αλιευτικές του δραστηριότητες.
 Σε περίπτωση που ο παρατηρητής δεν αποβιβαστεί σε λιμένα του Πράσινου Ακρωτηρίου, ο εφοπλιστής εξασφαλίζει τάχιστα, με δικά του έξοδα, τον επαναπατρισμό του στο Πράσινο Ακρωτήριο.
 8. Καθήκοντα του παρατηρητή
 Ο παρατηρητής εκτελεί τα ακόλουθα καθήκοντα:
 α)
 παρατηρεί την αλιευτική δραστηριότητα του σκάφους,
 β)
 επαληθεύει το στίγμα του σκάφους κατά τη διάρκεια της αλιευτικής του δραστηριότητας,
 γ)
 προβαίνει σε δειγματοληψίες βιολογικού υλικού στο πλαίσιο επιστημονικού προγράμματος,
 δ)
 καταγράφει τα χρησιμοποιούμενα αλιευτικά εργαλεία,
 ε)
 επαληθεύει τα στοιχεία των αλιευμάτων που αλιεύονται στη ζώνη του Πράσινου Ακρωτηρίου και τα οποία καταχωρούνται στο ημερολόγιο του πλοίου,
 στ)
 επαληθεύει τα ποσοστά των παρεμπιπτόντων αλιευμάτων και υπολογίζει κατ' εκτίμηση τα αλιεύματα που απορρίπτονται,
 ζ)
 κοινοποιεί τις παρατηρήσεις του με ασύρματο, φαξ ή ηλεκτρονικό ταχυδρομείο τουλάχιστον μια φορά την εβδομάδα, όταν το σκάφος αλιεύει στα ύδατα του Πράσινου Ακρωτηρίου, συμπεριλαμβανομένου του όγκου των κύριων και παρεμπιπτόντων αλιευμάτων επί του σκάφους.
 9. Έκθεση του παρατηρητή
 Πριν την αναχώρησή του από το σκάφος, ο παρατηρητής υποβάλλει έκθεση σχετικά με τις παρατηρήσεις του στον πλοίαρχο του σκάφους. Ο πλοίαρχος του σκάφους έχει το δικαίωμα να διατυπώσει σχόλια στην έκθεση του παρατηρητή. Η έκθεση υπογράφεται από τον παρατηρητή και από τον πλοίαρχο. Ο πλοίαρχος λαμβάνει αντίγραφο της έκθεσης του παρατηρητή.
 Ο παρατηρητής υποβάλλει την έκθεσή του στο Πράσινο Ακρωτήριο, το οποίο διαβιβάζει ακολούθως αντίγραφό της στην Ένωση εντός προθεσμίας οκτώ ημερών μετά την αποβίβαση του παρατηρητή.
 ΚΕΦΑΛΑΙΟ XI
 ΕΥΘΥΝΗ ΤΟΥ ΔΙΑΧΕΙΡΙΣΤΗ
 1. Ο διαχειριστής μεριμνά ώστε τα σκάφη του να είναι αξιόπλοα και να φέρουν επαρκή μέσα διάσωσης και επιβίωσης για όλους τους επιβάτες και τα μέλη του πληρώματος.
 2. Ο διαχειριστής έχει κατάλληλη και πλήρη ασφαλιστική κάλυψη του σκάφους από διεθνώς αναγνωρισμένο ασφαλιστικό φορέα.
 3. Σε περίπτωση που σκάφος της Ένωσης εμπλακεί σε θαλάσσιο ατύχημα ή συμβάν στο Πράσινο Ακρωτήριο, από το οποίο προκύπτει ρύπανση και κάθε είδους βλάβη του περιβάλλοντος, το σκάφος και ο διαχειριστής του ενημερώνουν αμέσως τις αρχές του Πράσινου Ακρωτηρίου. Αν οι διαπιστωθείσες ζημίες οφείλονται σε υπαιτιότητα του σκάφους του διαχειριστή, ο τελευταίος αναλαμβάνει την ευθύνη στο πλαίσιο των εθνικών και διεθνών διατάξεων και διαδικασιών σε ισχύ.
 ΠΡΟΣΑΡΤΗΜΑΤΑ ΤΟΥ ΠΑΡΑΡΤΗΜΑΤΟΣ
 Προσάρτημα 1 —
 ΑΟΖ του Πράσινου Ακρωτηρίου
 Προσάρτημα 2 —
 Τεχνικά μέτρα διατήρησης
 Προσάρτημα 3 —
 Έντυπο αίτησης για την έκδοση άδειας αλιείας
 Προσάρτημα 4 —
 Ημερολόγιο αλιείας
 Προσάρτημα 5 —
 Διαβίβαση μηνυμάτων VMS στο Πράσινο Ακρωτήριο
 Προσάρτημα 6 —
 Κατευθυντήριες γραμμές σχετικά με το πλαίσιο και την εφαρμογή του ηλεκτρονικού συστήματος κοινοποίησης δεδομένων σχετικά με τις αλιευτικές δραστηριότητες (σύστημα ERS)
 Προσάρτημα 1
 ΑΟΖ του Πράσινου Ακρωτηρίου
 Η ΑΟΖ του Πράσινου Ακρωτηρίου εκτείνεται έως 200 ναυτικά μίλια από τις γραμμές βάσης:
 Σημείο
 Βόρειο γεωγραφικό πλάτος
 Δυτικό γεωγραφικό μήκος
 Νήσος
 A.
 14° 48′ 43,17′′
 24° 43′ 48,85′′
 I. Brava
 C-P1 a Rainha
 14° 49′ 59,10′′
 24° 45′ 33,11′′
 —
 C-P1 a Faja
 14° 51′ 52,19′′
 24° 45′ 09,19′′
 —
 D-P1 Vermelharia
 16° 29′ 10,25′′
 24° 19′ 55,87′′


text:
S. Nicolau
 E.
 16° 36′ 37,32′′
 24° 36′ 13,93′′
 Ilhéu Raso
 F-P1 a da Peça
 16° 54′ 25,10′′
 25° 18′ 11,00′′
 Santo Antão
 F.
 16° 54′ 40,00′′
 25° 18′ 32,00′′
 —
 G-P1 a Camarin
 16° 55′ 32,98′′
 25° 19′ 10,76′′
 —
 H-P1 a Preta
 17° 02′ 28,66′′
 25° 21′ 51,67′′
 —
 I-P1 A Mangrade
 17° 03′ 21,06′′
 25° 21′ 54,44′′
 —
 J-P1 a Portinha
 17° 05′ 33,10′′
 25° 20′ 29,91′′
 —
 K-P1 a do Sol
 17° 12′ 25,21′′
 25° 05′ 56,15′′
 —
 L-P1 a Sinagoga
 17° 10′ 41,58′′
 25° 01′ 38,24′′
 —
 M-Pta Espechim
 16° 40′ 51,64′′
 24° 20′ 38,79′′
 S. Nicolau
 N-Pta Norte
 16° 51′ 21,13′′
 22° 55′ 40,74′′
 Sal
 O-Pta Casaca
 16° 50′ 01,69′′
 22° 53′ 50,14′′
 —
 P-Ilhéu Cascalho
 16° 11′ 31,04′′
 22° 40′ 52,44′′
 Boa Vista
 P1-Ilhéu Baluarte
 16° 09′ 05,00′′
 22° 39′ 45,00′′
 —
 Q-Pta Roque
 16° 05′ 09,83′′
 22° 40′ 26,06′′
 —
 R-Pta Flamengas
 15° 10′ 03,89′′
 23° 05′ 47,90′′
 Maio
 S.
 15° 09′ 02,21′′
 23° 06′ 24,98′′
 Santiago
 T.
 14° 54′ 10,78′′
 23° 29′ 36,09′′
 —
 U-D. Maria Pia
 14° 53′ 50,00′′
 23° 30′ 54,50′′
 I. de Fogo
 V-Pta Pesqueiro
 14° 48′ 52,32′′
 24° 22′ 43,30′′
 I. Brava
 X-Pta Nho Martinho
 14° 48′ 25,59
 24° 42′ 34,92′′
 —
 Y = A
 14° 48′ 43,17′′
 24° 43′ 48,85′′
 Σύμφωνα με τη συνθήκη που υπογράφηκε στις 17 Φεβρουαρίου 1993 από τη Δημοκρατία του Πράσινου Ακρωτηρίου και τη Δημοκρατία της Σενεγάλης, τα θαλάσσια σύνορα με τη Σενεγάλη οριοθετούνται από τα εξής σημεία:
 Σημείο
 Βόρειο γεωγραφικό πλάτος
 Δυτικό γεωγραφικό μήκος
 A
 13° 39′ 00′′
 20° 04′ 25′′
 B
 14° 51′ 00′′
 20° 04′ 25′′
 C
 14° 55′ 00′′
 20° 00′ 00′′
 D
 15° 10′ 00′′
 19° 51′ 30′′
 E
 15° 25′ 00′′
 19° 44′ 50′′
 F
 15° 40′ 00′′
 19° 38′ 30′′
 G
 15° 55′ 00′′
 19° 35′ 40′′
 H
 16° 04′ 05′′
 19° 33′ 30′′
 Σύμφωνα με τη Συνθήκη που υπογράφηκε στις 19 Σεπτεμβρίου 2003 μεταξύ της Δημοκρατίας του Πράσινου Ακρωτηρίου και της Ισλαμικής Δημοκρατίας της Μαυριτανίας, τα θαλάσσια σύνορα μεταξύ των δύο χωρών οριοθετούνται από τα εξής σημεία:
 Σημείο
 Βόρειο γεωγραφικό πλάτος
 Δυτικό γεωγραφικό μήκος
 H
 16° 04,0′
 019° 33,5′
 I
 16° 17,0′
 019° 32,5′
 J
 16° 28,5′
 019° 32,5′
 K
 16° 38,0′
 019° 33,2′
 L
 17° 00,0′
 019° 32,1′
 M
 17° 06,0′
 019° 36,8′
 N
 17° 26,8′
 019° 37,9′
 O
 17° 31,9′
 019° 38,0′
 P
 17° 44,1′
 019° 38,0′
 Q
 17° 53,3′
 019° 38,0′
 R
 18° 02,5′
 019° 42,1′
 S
 18° 07,8′
 019° 44,2′
 T
 18° 13,4′
 019° 47,0′
 U
 18° 18,8′
 019° 49,0′
 V
 18° 24,0′
 019° 51,5′
 X
 18° 28,8′
 019° 53,8′
 Y
 18° 34,9′
 019° 56,0′
 Z
 18° 44,2′
 020° 00,0′
 Προσάρτημα 2
 Τεχνικά μέτρα διατήρησης
 1. Μέτρα που εφαρμόζονται στο σύνολο των κατηγοριών:
 Απαγορευμένα είδη:
 Σύμφωνα με τη σύμβαση για τα αποδημητικά είδη και με τα ψηφίσματα της ICCAT, απαγορεύεται η αλιεία του γιγαντιαίου διαβολόψαρου (Manta birostris), του καρχαρία προσκυνητή (Cetorhinus maximus), του λευκού καρχαρία (Carcharodon carcharias), του αλεπόσκυλου μεγαλομάτη (Alopias superciliosus), της ζύγαινας της οικογένειας Sphyrnidae (εκτός της ζύγαινας


text:
tiburo), του ωκεάνιου λευκού καρχαρία (Carcharhinus longimanus) και του λείου καρχαρία (Carcharhinus falciformis).
 Σύμφωνα με την εθνική νομοθεσία του Πράσινου Ακρωτηρίου, απαγορεύεται η αλιεία του Φαλαινοκαρχαρία (Rhincondon typus).
 Απαγόρευση της αφαίρεσης των πτερυγίων των καρχαριών:
 Απαγορεύεται η αφαίρεση των πτερυγίων του καρχαρία επί του σκάφους και η διατήρηση επί του σκάφους, μεταφόρτωση ή εκφόρτωση πτερυγίων καρχαρία. Με την επιφύλαξη των προαναφερομένων, για να διευκολυνθεί η αποθήκευση επί του σκάφους, τα πτερύγια του καρχαρία επιτρέπεται να είναι μερικώς τετμημένα και διπλωμένα επί του σφαγίου, δεν αφαιρούνται όμως από το σφάγιο πριν από την εκφόρτωση.
 Απαγόρευση της μεταφόρτωσης εν πλω:
 Η μεταφόρτωση στη θάλασσα απαγορεύεται. Η μεταφόρτωση πραγματοποιείται σε λιμένα του Πράσινου Ακρωτηρίου για τον οποίο έχει χορηγηθεί άδεια.
 2. Ειδικά μέτρα
 ΔΕΛΤΙΟ 1: ΘΥΝΝΑΛΙΕΥΤΙΚΑ ΜΕ ΚΑΛΑΜΙ
 (1)
 Περιοχή αλιείας: Πέραν των 12 ναυτικών μιλίων από τη γραμμή βάσης
 (2)
 Επιτρεπόμενα εργαλεία: Καλάμια
 (3)
 Είδη-στόχος: Κιτρινόπτερος τόνος (Thunnus albacares), μεγαλόφθαλμος τόνος, (Thunnus obesus), Παλαμίδα (Katsuwonus pelamis)
 Παρεμπίπτοντα αλιεύματα: Τήρηση των συστάσεων της ICCAT και του FAO.
 ΔΕΛΤΙΟ 2: ΘΥΝΝΑΛΙΕΥΤΙΚΑ ΓΡΙ-ΓΡΙ
 (1)
 Περιοχή αλιείας: Πέραν των 18 ναυτικών μιλίων από τη γραμμή βάσης, λαμβανομένου υπόψη του αρχιπελαγικού χαρακτήρα της αλιευτικής ζώνης του Πράσινου Ακρωτηρίου.
 (2)
 Επιτρεπόμενα εργαλεία: Γρι-γρι
 (3)
 Είδη-στόχος: Κιτρινόπτερος τόνος (Thunnus albacares), μεγαλόφθαλμος τόνος, (Thunnus obesus), Παλαμίδα (Katsuwonus pelamis)
 Παρεμπίπτοντα αλιεύματα: Τήρηση των συστάσεων της ICCAT και του FAO.
 ΔΕΛΤΙΟ 3: ΠΑΡΑΓΑΔΙΑΡΙΚΑ ΕΠΙΦΑΝΕΙΑΣ
 (1)
 Περιοχή αλιείας: Πέραν των 18 ναυτικών μιλίων από τη γραμμή βάσης.
 (2)
 Επιτρεπόμενα εργαλεία: Παραγάδια επιφανείας
 (3)
 Είδη-στόχος: Ξιφίας (Xiphias gladius) και γαλάζιος καρχαρίας (Prionace glauca), κιτρινόπτερος τόνος (Thunnus albacares), μεγαλόφθαλμος τόνος (Thunnus obesus)
 Παρεμπίπτοντα αλιεύματα: Τήρηση των συστάσεων της ICCAT και του FAO.
 3. Επικαιροποίηση
 Τα δύο μέρη διαβουλεύονται στο πλαίσιο της μεικτής επιτροπής για να επικαιροποιήσουν τα εν λόγω τεχνικά μέτρα διατήρησης με βάση επιστημονικές συστάσεις.
 Προσάρτημα 3
 Προσάρτημα 4
 Ημερολόγιο αλιείας
 Προσάρτημα 5
 Διαβίβαση μηνυμάτων VMS στο Πράσινο Ακρωτήριο
 ΑΝΑΦΟΡΑ ΣΤΙΓΜΑΤΟΣ
 Δεδομένα
 Κωδικός
 Υποχρεωτικό/Προαιρετικό
 Σημειώσεις
 Έναρξη καταγραφής
 SR
 O
 Δεδομένα σχετικά με το σύστημα — προσδιορίζει την έναρξη της καταγραφής
 Παραλήπτης
 AD
 O
 Δεδομένα σχετικά με το μήνυμα — παραλήπτης. Κωδικός ISO (3 γραμμάτων) της χώρας
 Αποστολέας
 FS
 O
 Δεδομένα σχετικά με το μήνυμα — αποστολέας. Κωδικός ISO (3 γραμμάτων) της χώρας
 Τύπος μηνύματος
 TM
 O
 Δεδομένα σχετικά με το μήνυμα — Τύπος μηνύματος «POS»
 Διακριτικό κλήσεως ασυρμάτου
 RC
 O
 Δεδομένα σχετικά με το σκάφος — διεθνές διακριτικό κλήσεως ασυρμάτου του σκάφους
 Εσωτερικός αριθμός αναφοράς του συμβαλλόμενου μέρους
 IR
 F
 Δεδομένα σχετικά με το σκάφος — ενιαίος αριθμός του συμβαλλόμενου μέρους (τριψήφιος κωδικός ISO του κράτους σημαίας ακολουθούμενος από έναν αριθμό)
 Εξωτερικός αριθμός νηολογίου
 XR
 F
 Δεδομένα σχετικά με το σκάφος — αριθμός που εμφαίνεται στην πλευρά του σκάφους
 Κράτος σημαίας
 FS
 F
 Δεδομένα σχετικά με το κράτος σημαίας
 Γεωγραφικό πλάτος
 LA
 O
 Δεδομένα σχετικά με το στίγμα του σκάφους — στίγμα σε μοίρες και πρώτα λεπτά N/S DDMM (WGS - 84)
 Γεωγραφικό μήκος
 LO
 O
 Δεδομένα σχετικά με το στίγμα του σκάφους — στίγμα σε μοίρες και πρώτα λεπτά E/W DDDMM (WGS - 84)
 Ημερομηνία
 DA
 O
 Δεδομένα σχετικά με το στίγμα του


text:
σκάφους — ημερομηνία καταγραφής του στίγματος TUC (ΕΕΕΕΜΜΗΗ)
 Ώρα
 TI
 O
 Δεδομένα σχετικά με το στίγμα του σκάφους — ώρα καταγραφής του στίγματος TUC (ΩΩΛΛ)
 Τέλος καταγραφής
 ER
 O
 Δεδομένα σχετικά με το σύστημα — προσδιορίζει το τέλος της καταχώρισης
 Κωδικοποίηση χαρακτήρων: ISO 8859.1
 Η δομή μιας διαβίβασης δεδομένων έχει ως εξής:
 διπλή πλάγια κάθετος (//) και ο κωδικός «SR» δηλώνουν την έναρξη της διαβίβασης,
 διπλή κάθετος («//») και ένα κωδικός δηλώνουν την αρχή στοιχείου δεδομένου,
 μονή πλάγια κάθετος (/) χωρίζει τον κωδικό από τα δεδομένα,
 ζεύγη δεδομένων χωρίζονται από διάστημα,
 οι χαρακτήρες «ER» και διπλή κάθετος («//») δηλώνουν το τέλος μιας εγγραφής.
 Τα προαιρετικά δεδομένα πρέπει να τίθενται μεταξύ της έναρξης και του τέλους της καταγραφής.
 Προσάρτημα 6
 Κατευθυντήριες γραμμές σχετικά με το πλαίσιο και την εφαρμογή του ηλεκτρονικού συστήματος κοινοποίησης δεδομένων σχετικά με τις αλιευτικές δραστηριότητες (σύστημα ERS)
 ΓΕΝΙΚΕΣ ΔΙΑΤΑΞΕΙΣ
 1.
 Κάθε αλιευτικό σκάφος της Ένωσης πρέπει να είναι εξοπλισμένο με ηλεκτρονικό σύστημα (εφεξής «σύστημα ERS»), με δυνατότητα καταγραφής και διαβίβασης δεδομένων σχετικά με την αλιευτική δραστηριότητα του σκάφους (εφεξής «δεδομένα ERS»), όταν αυτό αλιεύει στην αλιευτική ζώνη του Πράσινου Ακρωτηρίου.
 2.
 Σκάφος της Ένωσης το οποίο δεν είναι εξοπλισμένο με σύστημα ERS ή του οποίου το σύστημα ERS δεν λειτουργεί δεν επιτρέπεται να εισέλθει στη αλιευτική ζώνη του Πράσινου Ακρωτηρίου για να ασκήσει αλιευτικές δραστηριότητες.
 3.
 Τα δεδομένα ERS διαβιβάζονται σύμφωνα με τις παρούσες κατευθυντήριες γραμμές στο κέντρο παρακολούθησης της αλιείας (εφεξής «ΚΕΑ») του κράτους σημαίας, το οποίο εξασφαλίζει την αυτόματη διάθεσή τους στο ΚΕΑ της Ένωσης του Πράσινου Ακρωτηρίου.
 4.
 Το κράτος σημαίας και το Πράσινο Ακρωτήριο μεριμνούν ώστε τα οικεία ΚΕΑ να είναι εφοδιασμένα με εξοπλισμό πληροφορικής και να διαθέτουν το λογισμικό που είναι απαραίτητο για την αυτόματη διαβίβαση δεδομένων ERS σε μορφότυπο XML που διατίθεται στη διεύθυνση [http://ec.europa.eu/cfp/control/codes/index_en.htm] και να εφαρμόζουν διαδικασία αποθήκευσης με δυνατότητα καταγραφής και αποθήκευσης των δεδομένων ERS σε μορφή αναγνώσιμη μέσω υπολογιστή για χρονικό διάστημα τουλάχιστον τριών ετών.
 5.
 Κάθε αλλαγή ή επικαιροποίηση του μορφοτύπου του σημείου 3 προσδιορίζεται και καταχωρείται η σχετική ημερομηνία, και πρέπει να είναι πλήρως λειτουργική έξι μήνες αφότου τεθεί σε εφαρμογή.
 6.
 Η διαβίβαση των δεδομένων ERS πραγματοποιείται με χρήση των ηλεκτρονικών μέσων επικοινωνίας που διαχειρίζεται η Ευρωπαϊκή Επιτροπή εξ ονόματος της Ένωσης, των επονομαζόμενων DEH (Data Exchange Highway).
 7.
 Το κράτος σημαίας και το Πράσινο Ακρωτήριο ορίζουν από έναν ανταποκριτή ERS ο οποίος ενεργεί ως σημείο επαφής.
 α)
 Οι ανταποκριτές ERS διορίζονται για ελάχιστη περίοδο έξι μηνών.
 β)
 Τα ΚΕΑ του κράτους σημαίας και του Πράσινου Ακρωτηρίου κοινοποιούν αμοιβαία τα στοιχεία (όνομα, διεύθυνση, τηλέφωνο, τηλέτυπο, διεύθυνση ηλεκτρονικού ταχυδρομείου) του αντίστοιχου ανταποκριτή ERS.
 γ)
 Οποιαδήποτε μεταβολή των στοιχείων του ανταποκριτή ERS πρέπει να κοινοποιείται αμελλητί.
 ΛΗΨΗ ΚΑΙ ΚΟΙΝΟΠΟΙΗΣΗ ΔΕΔΟΜΕΝΩΝ ERS
 8.
 Το αλιευτικό σκάφος της Ένωσης υποχρεούται:
 α)
 να κοινοποιεί καθημερινά τα δεδομένα ERS για κάθε ημέρα παρουσίας στην αλιευτική ζώνη του Πράσινου Ακρωτηρίου,
 β)
 να καταγράφει για κάθε για κάθε χρήση γρίπου ή ανάσυρση παραγαδιού τις ποσότητες κάθε είδους που αλιεύεται και διατηρείται επί του σκάφους ως είδος-στόχος ή ως παρεμπίπτον ή απορριπτόμενο αλίευμα,


text:
γ)
 για κάθε είδος που προσδιορίζεται στην άδεια αλιείας που χορηγεί το Πράσινο Ακρωτήριο, να δηλώνει τα μηδενικά αλιεύματα,
 δ)
 να αναφέρει κάθε είδος βάσει του αντίστοιχου τριψήφιου κωδικού FAO,
 ε)
 να αναφέρει τις ποσότητες σε χιλιόγραμμα βάρους των ζωντανών ιχθύων και, ενδεχομένως, σε αριθμό ιχθύων,
 στ)
 να καταγράφει στα δεδομένα ERS, για κάθε αλιευόμενο είδος που προσδιορίζεται στην άδεια αλιείας που χορηγεί το Πράσινο Ακρωτήριο, τις ποσότητες που μεταφορτώνονται και/ή εκφορτώνονται,
 ζ)
 να καταγράφει στα δεδομένα ERS, σε κάθε είσοδο (μήνυμα COE) και έξοδο (μήνυμα COX) από τα την αλιευτική ζώνη του Πράσινου Ακρωτηρίου, ειδικό μήνυμα το οποίο να περιλαμβάνει, για κάθε είδος που προσδιορίζεται στην άδεια αλιείας που έχει χορηγήσει το Πράσινο Ακρωτήριο, τις ποσότητες των αλιευμάτων επί του σκάφους κατά τον χρόνο κάθε διέλευσης,
 η)
 να διαβιβάζει καθημερινά τα δεδομένα ERS στο ΚΕΑ του κράτους σημαίας, στον μορφότυπο που προβλέπεται στην παράγραφο 3, το αργότερο στις 23:59 UTC.
 9.
 Ο πλοίαρχος είναι υπεύθυνος για την ακρίβεια των δεδομένων ERS που καταγράφονται και διαβιβάζονται.
 10.
 Το ΚΕΑ του κράτους σημαίας αποστέλλει αυτομάτως και αμέσως τα δεδομένα ERS στο ΚΕΑ του Πράσινου Ακρωτηρίου.
 11.
 Το ΚΕΑ του Πράσινου Ακρωτηρίου επιβεβαιώνει τη λήψη των δεδομένων ERS μέσω απαντητικού μηνύματος και χειρίζεται όλα τα δεδομένα ERS με εμπιστευτικότητα.
 ΒΛΑΒΗ ΤΟΥ ΣΥΣΤΗΜΑΤΟΣ ERS ΕΠΙ ΤΟΥ ΣΚΑΦΟΥΣ, Η/ΚΑΙ ΚΑΤΑ ΤΗ ΜΕΤΑΔΟΣΗ ΔΕΔΟΜΕΝΩΝ ERS ΜΕΤΑΞΥ ΤΟΥ ΣΚΑΦΟΥΣ ΚΑΙ ΤΟΥ ΚΕΑ ΤΟΥ ΚΡΑΤΟΥΣ ΣΗΜΑΙΑΣ
 12.
 Το κράτος σημαίας ενημερώνει αμελλητί τον πλοίαρχο και/ή τον πλοιοκτήτη του σκάφους που φέρει τη σημαία του ή τον εκπρόσωπό του για κάθε τεχνική βλάβη του συστήματος ERS που είναι εγκατεστημένο επί του σκάφους ή για οποιοδήποτε πρόβλημα λειτουργίας στη διαβίβαση των δεδομένων ERS μεταξύ του σκάφους και του ΚΕΑ του κράτους σημαίας.
 13.
 Το κράτος σημαίας ενημερώνει το Πράσινο Ακρωτήριο σχετικά με την εντοπισθείσα βλάβη και τα διορθωτικά μέτρα που ελήφθησαν.
 14.
 Σε περίπτωση βλάβης του συστήματος ERS επί του σκάφους, ο πλοίαρχος και/ή ο πλοιοκτήτης μεριμνά για την επισκευή ή την αντικατάσταση του συστήματος ERS εντός δέκα ημερών. Εάν το σκάφος πραγματοποιήσει ενδιάμεση στάση εντός αυτής της περιόδου των δέκα εργάσιμων ημερών, μπορεί να επαναλάβει την αλιευτική του δραστηριότητα στην αλιευτική ζώνη του Πράσινου Ακρωτηρίου μόνο όταν το σύστημα ERS θα είναι σε άριστη κατάσταση λειτουργίας, εκτός εάν λάβει σχετική άδεια από το Πράσινο Ακρωτήριο.
 15.
 Αλιευτικό σκάφος δεν μπορεί να αποπλεύσει από λιμένα εφόσον έχει σημειωθεί τεχνική βλάβη του συστήματος ERS παρά μόνο:
 α)
 όταν το σύστημα ERS καταστεί εκ νέου λειτουργικό, σύμφωνα με τις απαιτήσεις του κράτους σημαίας και του Πράσινου Ακρωτηρίου, ή
 β)
 εάν το σκάφος δεν συνεχίσει τις αλιευτικές του δραστηριότητες στην αλιευτική ζώνη του Πράσινου Ακρωτηρίου, εκτός εάν λάβει σχετικά άδεια από το κράτος σημαίας. Σε αυτήν την περίπτωση, το κράτος σημαίας ενημερώνει το Πράσινο Ακρωτήριο για την απόφασή του, πριν την αναχώρηση του σκάφους.
 16.
 Κάθε σκάφος της Ένωσης που αλιεύει στα ύδατα του Πράσινου Ακρωτηρίου με σύστημα ERS που παρουσιάζει βλάβη οφείλει να διαβιβάζει καθημερινά και το αργότερο ως τις 23:59 UTC όλα τα δεδομένα ERS στο ΚΕΑ του κράτους σημαίας


text:
του με κάθε άλλο διαθέσιμο ηλεκτρονικό μέσο επικοινωνίας στο οποίο έχει πρόσβαση το ΚΕΑ του Πράσινου Ακρωτηρίου.
 17.
 Τα δεδομένα ERS που δεν κατέστη δυνατό να τεθούν στη διάθεση του Πράσινου Ακρωτηρίου μέσω του συστήματος ERS λόγω βλάβης που αναφέρεται στην παράγραφο 12 διαβιβάζονται από το ΚΕΑ του κράτους σημαίας στο ΚΕΑ του Πράσινου Ακρωτηρίου σε άλλη ηλεκτρονική μορφή που συμφωνείται από κοινού. Η εν λόγω εναλλακτική διαβίβαση θεωρείται ότι αποτελεί προτεραιότητα και εξυπακούεται ότι οι προθεσμίες διαβίβασης που ισχύουν συνήθως μπορούν να μην τηρηθούν.
 18.
 Εάν το ΚΕΑ του Πράσινου Ακρωτηρίου δεν λάβει τα δεδομένα ERS ενός σκάφους επί τρεις συνεχόμενες ημέρες, το Πράσινο Ακρωτήριο μπορεί να δώσει εντολή στο σκάφος να επιστρέψει άμεσα σε λιμένα τον οποίο θα ορίσει το Πράσινο Ακρωτήριο για περαιτέρω έρευνα.
 ΒΛΑΒΗ ΣΤΑ ΚΕΑ — ΑΔΥΝΑΜΙΑ ΛΗΨΗΣ ΤΩΝ ΔΕΔΟΜΕΝΩΝ ERS ΑΠΟ ΤΟ ΚΕΑ ΤΟΥ ΠΡΑΣΙΝΟΥ ΑΚΡΩΤΗΡΙΟΥ
 19.
 Σε περίπτωση που ένα ΚΕΑ δεν λαμβάνει δεδομένα ERS, o οικείος ανταποκριτής ERS ενημερώνει αμελλητί τον ανταποκριτή ERS του άλλου ΚΕΑ και, εφόσον είναι απαραίτητο, συνεργάζεται μαζί του για την επίλυση του προβλήματος.
 20.
 Το ΚΕΑ του κράτους σημαίας και το ΚΕΑ του Πράσινου Ακρωτηρίου συμφωνούν από κοινού σχετικά με τα εναλλακτικά ηλεκτρονικά μέσα επικοινωνίας που θα πρέπει να χρησιμοποιούνται για τη διαβίβαση των δεδομένων ERS σε περίπτωση βλάβης των ΚΕΑ, και ενημερώνονται αμοιβαία αμελλητί για οποιαδήποτε τροποποίηση.
 21.
 Εάν το ΚΕΑ του Πράσινου Ακρωτηρίου ενημερώσει ότι τα δεδομένα ERS δεν έχουν ληφθεί, το ΚΕΑ του κράτους σημαίας εντοπίζει τα αίτια του προβλήματος και λαμβάνει τα κατάλληλα μέτρα για την επίλυση του προβλήματος. Το ΚΕΑ του κράτους σημαίας ενημερώνει το ΚΕΑ του Πράσινου Ακρωτηρίου και την Ένωση σχετικά με τα αποτελέσματα και τα ληφθέντα μέτρα εντός είκοσι τεσσάρων ωρών από τη διαπίστωση της βλάβης.
 22.
 Εάν για την επίλυση του προβλήματος απαιτείται διάστημα μεγαλύτερο των είκοσι τεσσάρων ωρών, το ΚΕΑ του κράτους σημαίας διαβιβάζει αμελλητί τα απαιτούμενα δεδομένα ERS στο ΚΕΑ του Πράσινου Ακρωτηρίου χρησιμοποιώντας ένα από τα εναλλακτικά μέσα που αναφέρονται στο σημείο 17.
 23.
 Το Πράσινο Ακρωτήριο ενημερώνει τις αρμόδιες υπηρεσίες ελέγχου της χώρας ώστε τα σκάφη της Ένωσης να μην θεωρηθεί ότι διαπράττουν παράβαση λόγω της μη διαβίβασης των δεδομένων ERS από το ΚΕΑ του Πράσινου Ακρωτηρίου εξαιτίας της βλάβης ενός εκ των ΚΕΑ.
 ΣΥΝΤΗΡΗΣΗ ΕΝΟΣ ΚΕΑ
 24.
 Οι προγραμματισμένες εργασίες συντήρησης ενός ΚΕΑ (πρόγραμμα συντήρησης) οι οποίες ενδέχεται να επηρεάσουν την ανταλλαγή δεδομένων ERS πρέπει να κοινοποιούνται στο άλλο ΚΕΑ τουλάχιστον εβδομήντα δύο ώρες πριν από την εκτέλεσή τους, ει δυνατόν με αναφορά της ημερομηνίας και της διάρκειας συντήρησης. Για μη προγραμματισμένες εργασίες συντήρησης, οι εν λόγω πληροφορίες αποστέλλονται το συντομότερο δυνατόν στο άλλο ΚΕΑ.
 25.
 Κατά τη διάρκεια της συντήρησης, η διαβίβαση των δεδομένων ERS μπορεί να αναβληθεί έως ότου το σύστημα τεθεί εκ νέου σε λειτουργία. Τα σχετικά δεδομένα ERS διαβιβάζονται αμέσως μετά το πέρας των εργασιών συντήρησης.
 26.
 Εάν οι εργασίες συντήρησης διαρκέσουν περισσότερες από είκοσι τέσσερις ώρες, τα δεδομένα ERS διαβιβάζονται στο άλλο ΚΕΑ με τη χρήση ενός από τα εναλλακτικά ηλεκτρονικά μέσα που αναφέρονται στην παράγραφο 17.
 27.


text:
Το Πράσινο Ακρωτήριο ενημερώνει τις αρμόδιες υπηρεσίες ελέγχου της χώρας ώστε τα σκάφη της Ένωσης να μην θεωρηθεί ότι διαπράττουν παράβαση εξαιτίας της μη διαβίβασης των δεδομένων ERS λόγω εργασιών συντήρησης σε ένα ΚΕΑ.
 ΔΡΟΜΟΛΟΓΗΣΗ ΤΩΝ ΔΕΔΟΜΕΝΩΝ ERS ΣΤΟ ΠΡΑΣΙΝΟ ΑΚΡΩΤΗΡΙΟ
 28.
 Για τη διαβίβαση των δεδομένων ERS του κράτους σημαίας στο Πράσινο Ακρωτήριο θα χρησιμοποιούνται τα ηλεκτρονικά μέσα επικοινωνίας που διαχειρίζονται οι υπηρεσίες της Ευρωπαϊκής Επιτροπής εξ ονόματος της Ένωσης, τα οποία προσδιορίζονται ως «DEH» (Data Exchange Highway) και τα οποία αναφέρονται στην παράγραφο 6.
 29.
 Για τους σκοπούς της διαχείρισης των αλιευτικών δραστηριοτήτων του στόλου της Ένωσης, τα εν λόγω δεδομένα αποθηκεύονται και είναι διαθέσιμα για εξέταση από το εξουσιοδοτημένο προσωπικό των υπηρεσιών της Ευρωπαϊκής Επιτροπής, εξ ονόματος της Ένωσης.


text:
 23.5.2013
 EL
 Επίσημη Εφημερίδα της Ευρωπαϊκής Ένωσης
 L 136/17
 ΑΠΌΦΑΣΗ αριθ. 1/2012 ΤΗΣ ΕΠΙΤΡΟΠΉΣ ΠΟΥ ΣΥΣΤΆΘΗΚΕ ΣΤΟ ΠΛΑΊΣΙΟ ΤΗΣ ΣΥΜΦΩΝΊΑΣ ΜΕΤΑΞΫ ΤΗΣ ΕΥΡΩΠΑΪΚΉΣ ΚΟΙΝΌΤΗΤΑΣ ΚΑΙ ΤΗΣ ΕΛΒΕΤΙΚΉΣ ΣΥΝΟΜΟΣΠΟΝΔΊΑΣ ΓΙΑ ΤΗΝ ΑΜΟΙΒΑΊΑ ΑΝΑΓΝΏΡΙΣΗ ΣΤΟΝ ΤΟΜΈΑ ΤΗΣ ΑΞΙΟΛΌΓΗΣΗΣ ΤΗΣ ΣΥΜΜΌΡΦΩΣΗΣ
 της 17ης Δεκεμβρίου 2012
 σχετικά με τη συμπερίληψη στο παράρτημα 1 ενός νέου κεφαλαίου 20 για τις εκρηκτικές ύλες εμπορικής χρήσης, την τροποποίηση του κεφαλαίου 3 σχετικά με τα παιχνίδια και την επικαιροποίηση του καταλόγου νομοθετικών πράξεων αναφοράς που περιλαμβάνεται στο παράρτημα 1
 (2013/228/ΕΕ)
 Η ΕΠΙΤΡΟΠΗ,
 Έχοντας υπόψη τη συμφωνία αμοιβαίας αναγνώρισης σχετικά με την αξιολόγηση της συμμόρφωσης μεταξύ της Ευρωπαϊκής Κοινότητας και της Ελβετικής Συνομοσπονδίας («η συμφωνία»), και ιδίως το άρθρο 10 παράγραφος 4, το άρθρο 10 παράγραφος 5 και το άρθρο 18 παράγραφος 2,
 Εκτιμώντας τα ακόλουθα:
 (1)
 Τα συμβαλλόμενα μέρη της συμφωνίας συμφώνησαν να τροποποιήσουν το παράρτημα 1 της συμφωνίας, ώστε να συμπεριληφθεί ένα νέο κεφάλαιο για τις εκρηκτικές ύλες εμπορικής χρήσης.
 (2)
 Η Ευρωπαϊκή Ένωση εξέδωσε νέα οδηγία σχετικά με την ασφάλεια των παιχνιδιών (1) και η Ελβετία τροποποίησε τις νομοθετικές, κανονιστικές και διοικητικές διατάξεις της, οι οποίες θεωρούνται ισοδύναμες με την προαναφερθείσα νομοθεσία της Ευρωπαϊκής Ένωσης δυνάμει του άρθρου 1 παράγραφος 2 της συμφωνίας.
 (3)
 Το κεφάλαιο 3 «Παιχνίδια» του παραρτήματος 1 θα πρέπει να τροποποιηθεί, ώστε να αντικατοπτρίζει αυτές τις εξελίξεις.
 (4)
 Είναι αναγκαίο να επικαιροποιηθούν ορισμένες νομοθετικές πράξεις αναφοράς στο παράρτημα της συμφωνίας.
 (5)
 Το άρθρο 10 παράγραφος 5 της συμφωνίας προβλέπει ότι η επιτροπή δύναται να τροποποιήσει τα παραρτήματα της συμφωνίας, κατόπιν πρότασης ενός από τα μέρη,
 ΑΠΟΦΑΣΙΖΕΙ:
 1.
 Το παράρτημα 1 της συμφωνίας τροποποιείται, ώστε να συμπεριληφθεί νέο κεφάλαιο 20 για τις εκρηκτικές ύλες εμπορικής χρήσης (εξαιρουμένων των πυρομαχικών), σύμφωνα με τις διατάξεις που ορίζονται στο προσάρτημα Α που επισυνάπτεται στην παρούσα απόφαση.
 2.
 Το κεφάλαιο 3 «Παιχνίδια» του παραρτήματος 1 της συμφωνίας τροποποιείται σύμφωνα με τις διατάξεις που ορίζονται στο προσάρτημα Β που επισυνάπτεται στην παρούσα απόφαση.
 3.
 Το παράρτημα 1 της συμφωνίας τροποποιείται σύμφωνα με τις διατάξεις που ορίζονται στο προσάρτημα Γ που επισυνάπτεται στην παρούσα απόφαση.
 4.
 Η παρούσα απόφαση συντάσσεται σε δύο αντίτυπα και υπογράφεται από τους αντιπροσώπους της επιτροπής που είναι εξουσιοδοτημένοι να ενεργούν εξ ονόματος των μερών. H παρούσα απόφαση αρχίζει να ισχύει την ημερομηνία κατά την οποία τίθεται η τελευταία των κάτωθι υπογραφών.
 Υπογράφηκε στη Βέρνη, στις 17 Δεκεμβρίου 2012
 Εξ ονόματος της Ελβετικής Συνομοσπονδίας
 Christophe PERRITAZ
 Υπογράφηκε στις Βρυξέλλες, στις 12 Δεκεμβρίου 2012
 Εξ ονόματος της Ευρωπαϊκής Ένωσης
 Fernando PERREAU DE PINNINCK
 (1) Οδηγία 2009/48/ΕΚ του Ευρωπαϊκού Κοινοβουλίου και του Συμβουλίου, της 18ης Ιουνίου 2009, σχετικά με την ασφάλεια των παιχνιδιών (ΕΕ L 170 της 30.6.2009, σ. 1).
 ΠΡΟΣΑΡΤΗΜΑ Α
 Στο παράρτημα 1 «Τομείς προϊόντων» προστίθεται το ακόλουθο κεφάλαιο 20 για τις εκρηκτικές ύλες εμπορικής χρήσης (εξαιρουμένων των πυρομαχικών):
 «ΚΕΦΑΛΑΙΟ 20
 ΕΚΡΗΚΤΙΚΕΣ ΥΛΕΣ ΕΜΠΟΡΙΚΗΣ ΧΡΗΣΗΣ
 ΤΜΗΜΑ I
 Νομοθετικές, κανονιστικές και διοικητικές διατάξεις
 Διατάξεις που καλύπτονται από το άρθρο 1 παράγραφος 2
 Ευρωπαϊκή Ένωση
 1.
 Οδηγία του Συμβουλίου 93/15/ΕΟΚ του Συμβουλίου, της 5ης Απριλίου 1993, για την εναρμόνιση των διατάξεων περί της εμπορίας και του


text:
ελέγχου των εκρηκτικών υλών εμπορικής χρήσεως (στην έκδοση της ΕΕ L 121 της 15.5.1993, σ. 20, διορθώθηκε στην ΕΕ L 79 της 7.4.1995, σ. 34 (ES, DA, DE, EL, EN, FR, IT, NL, PT, FI, SV) και στην ΕΕ L 59 της 1.3.2006, σ. 43 (DE) (1), εφεξής “οδηγία 93/15/ΕΟΚ”
 2.
 Οδηγία 2008/43/ΕΚ της Επιτροπής, της 4ης Απριλίου 2008, για την καθιέρωση, σύμφωνα με την οδηγία 93/15/ΕΟΚ του Συμβουλίου, συστήματος αναγνώρισης και εντοπισμού των εκρηκτικών υλών εμπορικής χρήσης (ΕΕ L 94 της 5.4.2008, σ. 8), όπως τροποποιήθηκε από την οδηγία 2012/4/ΕΕ της Επιτροπής (ΕΕ L 50 της 23.2.2012, σ. 18), εφεξής “οδηγία 2008/43/ΕΚ”
 3.
 Απόφαση 2004/388/ΕΚ της Επιτροπής, της 15ης Απριλίου 2004, σχετικά με το έγγραφο ενδοκοινοτικής μεταφοράς εκρηκτικών υλών (ΕΕ L 120 της 24.4.2004, σ. 43), όπως τροποποιήθηκε από την απόφαση της Επιτροπής 2010/347/ΕΕ (ΕΕ L 155 της 22.6.2010, σ. 54), εφεξής “απόφαση 2004/388/ΕΚ”
 Ελβετία
 100.
 Ομοσπονδιακός νόμος της 25ης Μαρτίου 1977 περί εκρηκτικών υλών (νόμος περί εκρηκτικών υλών), όπως τροποποιήθηκε τελευταία στις 12 Ιουνίου 2009 (RO 2010 2617)
 101.
 Διάταγμα της 27ης Νοεμβρίου 2000 περί εκρηκτικών υλών (διάταγμα περί εκρηκτικών υλών), όπως τροποποιήθηκε τελευταία στις 21.9.2012 (RO 2012 5315)
 ΤΜΗΜΑ II
 Οργανισμοί αξιολόγησης της πιστότητας
 Η επιτροπή που συνιστάται βάσει του άρθρου 10 της παρούσας συμφωνίας καταρτίζει και επικαιροποιεί, σύμφωνα με τη διαδικασία που προβλέπεται στο άρθρο 11 της παρούσας συμφωνίας, κατάλογο των οργανισμών αξιολόγησης της συμμόρφωσης
 ΤΜΗΜΑ III
 Αρχές εξουσιοδότησης
 Η επιτροπή που συνιστάται βάσει του άρθρου 10 της παρούσας συμφωνίας καταρτίζει και επικαιροποιεί κατάλογο των αρχών εξουσιοδότησης οι οποίες κοινοποιούνται από τα μέρη.
 ΤΜΗΜΑ IV
 Ειδικοί κανόνες σχετικά με τον ορισμό οργανισμών αξιολόγησης της πιστότητας
 Για τον ορισμό των οργανισμών αξιολόγησης της συμμόρφωσης, οι αρχές εξουσιοδότησης τηρούν τις γενικές αρχές του παραρτήματος 2 της παρούσας συμφωνίας καθώς και τα κριτήρια αξιολόγησης του άρθρου 6 παράγραφος 2 της οδηγίας 93/15/ΕΟΚ και του παραρτήματος III της εν λόγω οδηγίας.
 ΤΜΗΜΑ V
 Συμπληρωματικές διατάξεις
 1. Προσδιορισμός της ταυτότητας των προϊόντων
 Και τα δύο συμβαλλόμενα μέρη εξασφαλίζουν ότι οι επιχειρήσεις του τομέα των εκρηκτικών υλών, οι οποίες παρασκευάζουν ή εισάγουν εκρηκτικές ύλες ή συναρμολογούν πυροκροτητές, επισημαίνουν τις εκρηκτικές ύλες και κάθε ελάχιστη μονάδα συσκευασίας με αποκλειστική αναγνώριση. Όταν μια εκρηκτική ύλη υπόκειται σε περαιτέρω μεταποιητική διαδικασία, οι κατασκευαστές δεν υποχρεούνται να επισημάνουν την εκρηκτική ύλη με νέα αποκλειστική αναγνώριση, εκτός αν δεν υφίσταται πλέον η αρχική αποκλειστική αναγνώριση σύμφωνα με την οδηγία 2008/43/ΕΚ και/ή το διάταγμα περί εκρηκτικών υλών.
 Η αποκλειστική αναγνώριση περιλαμβάνει τα στοιχεία που περιγράφονται στο παράρτημα της οδηγίας 2008/43/ΕΚ και στο παράρτημα 14 του διατάγματος περί εκρηκτικών υλών και αναγνωρίζεται αμοιβαία και από τα δύο μέρη.
 Για κάθε επιχείρηση του τομέα των εκρηκτικών υλών και/ή κατασκευαστής ορίζεται ένας τριψήφιος κωδικός από την εθνική αρχή του κράτους μέλους ή της Ελβετίας σε περίπτωση στην οποία είναι εγκατεστημένη(-ος). Ο εν λόγω τριψήφιος κωδικός αναγνωρίζεται και από τα δύο μέρη αν η μονάδα παραγωγής ή ο κατασκευαστής βρίσκεται στο έδαφος ενός από τα μέρη.
 2. Διατάξεις που διέπουν την εποπτεία των μεταφορών μεταξύ της Ευρωπαϊκής Ένωσης και της Ελβετίας
 1.


text:
Οι εκρηκτικές ύλες που καλύπτονται από το παρόν κεφάλαιο επιτρέπεται να μεταφέρονται μεταξύ της Ευρωπαϊκής Ένωσης και της Ελβετίας μόνο σύμφωνα με τα προβλεπόμενα στις ακόλουθες παραγράφους.
 2.
 Οι έλεγχοι που πραγματοποιούνται δυνάμει του δικαίου της Ευρωπαϊκής Ένωσης ή του εθνικού δικαίου σε περιπτώσεις μεταφοράς εκρηκτικών υλών οι οποίες διέπονται από το τμήμα V.2 εκτελούνται αποκλειστικά ως μέρος των συνήθων διαδικασιών ελέγχου που εφαρμόζονται, χωρίς διακρίσεις, στο σύνολο του εδάφους της Ευρωπαϊκής Ένωσης ή της Ελβετίας.
 3.
 Για να μπορεί να μεταφέρει εκρηκτικές ύλες, ο παραλήπτης πρέπει να ζητεί έγκριση μεταφοράς από τη αρμόδια αρχή του τόπου προορισμού. Η αρμόδια αρχή εξακριβώνει ότι ο παραλήπτης είναι νόμιμα εξουσιοδοτημένος για την απόκτηση των εκρηκτικών υλών και διαθέτει τις απαιτούμενες άδειες ή εγκρίσεις. Η διαμετακόμιση εκρηκτικών υλών μέσω του εδάφους ενός ή περισσοτέρων κρατών μελών ή της Ελβετίας πρέπει να κοινοποιείται από τον υπεύθυνο της μεταφοράς στις αρμόδιες αρχές αυτού ή αυτών των κρατών μελών ή της Ελβετίας, οι οποίες πρέπει να την εγκρίνουν.
 4.
 Αν κράτος μέλος ή η Ελβετία θεωρεί ότι υπάρχει πρόβλημα όσον αφορά την εξακρίβωση του δικαιώματος απόκτησης των εκρηκτικών υλών που αναφέρεται στην παράγραφο 3, το εν λόγω κράτος μέλος ή η Ελβετία διαβιβάζει τις διαθέσιμες σχετικές πληροφορίες στην Ευρωπαϊκή Επιτροπή, η οποία θέτει αμελλητί το θέμα στην επιτροπή που προβλέπεται στο άρθρο 13 της οδηγίας 93/15/ΕΟΚ. Η Ευρωπαϊκή Επιτροπή ενημερώνει την Ελβετία ανάλογα μέσω της επιτροπής που συνιστάται βάσει του άρθρου 10 της παρούσας συμφωνίας.
 5.
 Αν η αρμόδια αρχή του τόπου προορισμού εγκρίνει τη μεταφορά, χορηγεί στον παραλήπτη γραπτή έγκριση μεταφοράς στην οποία αναγράφονται όλες οι πληροφορίες που αναφέρονται στην παράγραφο 7. Το αντίγραφο αυτό πρέπει να συνοδεύει τις εκρηκτικές ύλες έως το προβλεπόμενο σημείο προορισμού τους, πρέπει δε να επιδεικνύεται οσάκις το ζητούν οι αρμόδιες αρχές. Αντίγραφο του εγγράφου αυτού φυλάσσεται από τον παραλήπτη, ο οποίος και το επιδεικνύει στην αρμόδια αρχή του τόπου προορισμού, εφόσον το ζητήσει.
 6.
 Όταν η αρμόδια αρχή κράτους μέλους ή της Ελβετίας θεωρεί ότι δεν επιβάλλονται ιδιαίτερες απαιτήσεις δημόσιας ασφάλειας, όπως αυτές που αναφέρονται στην παράγραφο 5, η μεταφορά εκρηκτικών υλών στο έδαφος ή τμήμα του εδάφους αυτού του κράτους μέλους ή της Ελβετίας μπορεί να πραγματοποιηθεί χωρίς προηγούμενη ενημέρωση κατά την έννοια της παραγράφου 7. Στην περίπτωση αυτή, η αρμόδια αρχή του τόπου προορισμού χορηγεί έγκριση μεταφοράς που ισχύει για ορισμένη περίοδο, και η οποία μπορεί οποτεδήποτε να ανασταλεί ή να ανακληθεί με αιτιολογημένη απόφαση. Το έγγραφο που προβλέπεται στην παράγραφο 5 και το οποίο συνοδεύει τις εκρηκτικές ύλες μέχρι τον τόπο προορισμού τους, κάνει στην περίπτωση αυτή, μνεία μόνο της εν λόγω έγκρισης μεταφοράς.
 7.
 Όταν για τις μεταφορές εκρηκτικών υλών απαιτούνται ειδικοί έλεγχοι με τους οποίους διαπιστώνεται κατά πόσον οι μεταφορές αυτές πληρούν ειδικές απαιτήσεις δημόσιας ασφάλειας στο έδαφος ή τμήμα του εδάφους κράτους μέλους ή της Ελβετίας, ο παραλήπτης παρέχει πριν από τη μεταφορά στην αρμόδια αρχή του τόπου προορισμού, τις ακόλουθες πληροφορίες:
 —
 το όνομα και τη διεύθυνση των συναλλασσομένων· Τα στοιχεία αυτά πρέπει να είναι επαρκούς ακριβείας ώστε να επιτρέπουν, αφενός, την


text:
επικοινωνία με τα πρόσωπα αυτά και, αφετέρου, την εξακρίβωση του γεγονότος ότι τα εν λόγω πρόσωπα έχουν επίσημα εξουσιοδοτηθεί για την παραλαβή της αποστολής,
 —
 τον αριθμό και την ποσότητα των μεταφερόμενων εκρηκτικών υλών,
 —
 λεπτομερή περιγραφή των συγκεκριμένων εκρηκτικών υλών καθώς και τα μέσα αναγνώρισής τους, συμπεριλαμβανομένου του αριθμού αναγνώρισης των Ηνωμένων Εθνών,
 —
 τις πληροφορίες σχετικά με την τήρηση των όρων της εμπορίας, όταν υπάρχει εμπορία,
 —
 το μεταφορικό μέσο και τη διαδρομή,
 —
 τις προβλεπόμενες ημερομηνίες αναχώρησης και άφιξης,
 —
 σε περίπτωση ανάγκης, τα ακριβή σημεία διέλευσης κατά την είσοδο και έξοδο από τα κράτη μέλη ή την Ελβετία.
 Οι αρμόδιες αρχές του τόπου προορισμού εξετάζουν τις συνθήκες υπό τις οποίες πρόκειται να πραγματοποιηθεί η μεταφορά, ιδίως όσον αφορά τις ιδιαίτερες απαιτήσεις δημόσιας ασφάλειας. Αν πληρούνται οι ιδιαίτερες απαιτήσεις δημόσιας ασφάλειας, η μεταφορά εγκρίνεται. Σε περίπτωση διαμετακόμισης μέσω του εδάφους άλλων κρατών μελών ή της Ελβετίας, τα κράτη αυτά ή η Ελβετία εξετάζουν και εγκρίνουν υπό τις ίδιες συνθήκες τα στοιχεία που αφορούν τη μεταφορά.
 8.
 Με την επιφύλαξη των συνήθων ελέγχων που το κράτος αναχώρησης πραγματοποιεί στο έδαφός του κατόπιν αιτήματος των ενδιαφερόμενων αρμόδιων αρχών, οι παραλήπτες και οι συναλλασσόμενοι στον τομέα των εκρηκτικών υλών διαβιβάζουν στις αρμόδιες αρχές του κράτους αναχώρησης καθώς και σε εκείνες του κράτους διαμετακόμισης κάθε χρήσιμο στοιχείο που διαθέτουν σχετικά με τις μεταφορές εκρηκτικών υλών.
 9.
 Κανένας προμηθευτής δεν θα μπορεί να μεταφέρει εκρηκτικές ύλες αν δεν έχουν χορηγηθεί στον παραλήπτη οι εγκρίσεις που απαιτούνται προς το σκοπό αυτό σύμφωνα με τις διατάξεις των παραγράφων 3, 5, 6 και 7.
 10.
 Για την εφαρμογή της παραγράφου 4, όταν ένα μέτρο που προβλέπεται στο άρθρο 13 της οδηγίας 93/15/ΕΟΚ θεσπίζεται σχετικά με τα προϊόντα από τις ελβετικές επιχειρήσεις του τομέα των εκρηκτικών υλών και/ή τους ελβετούς κατασκευαστές, ανακοινώνεται αμέσως στην επιτροπή που συνιστάται βάσει του άρθρου 10 της παρούσας συμφωνίας.
 Αν η Ελβετία δεν συμφωνεί με αυτό το μέτρο, η εφαρμογή του μέτρου αναβάλλεται για τρεις μήνες από την ημερομηνία της ανακοίνωσης. Η επιτροπή που συνιστάται βάσει του άρθρου 10 της παρούσας συμφωνίας διενεργεί διαβουλεύσεις με σκοπό να επιτευχθεί επίλυση της διαφοράς. Αν δεν επιτευχθεί επίλυση της διαφοράς εντός της προθεσμίας που αναφέρεται στην παρούσα παράγραφο, έκαστο των μερών δύναται να αναστείλει το κεφάλαιο στο σύνολό του ή εν μέρει.
 11.
 Για τους σκοπούς της εφαρμογής των παραγράφων 5 και 6, εφαρμόζονται οι διατάξεις της απόφασης 2004/388/ΕΚ.
 3. Ανταλλαγή πληροφοριών
 Σύμφωνα με τις γενικές διατάξεις της παρούσας συμφωνίας, τα κράτη μέλη και η Ελβετία θέτουν στη διάθεση του άλλου μέρους κάθε σχετική πληροφορία που είναι αναγκαία για να εξασφαλιστεί η ορθή εφαρμογή της οδηγίας 2008/43/ΕΚ.
 4. Τόπος εγκατάστασης του κατασκευαστή
 Για τους σκοπούς του παρόντος κεφαλαίου, αρκεί η επιχείρηση του τομέα των εκρηκτικών υλών, ο κατασκευαστής, ένας εξουσιοδοτημένος αντιπρόσωπος ή, αν ούτε οι μεν ούτε οι δε, ο υπεύθυνος για τη διάθεση του προϊόντος στην αγορά, να είναι εγκατεστημένος στο έδαφος ενός από τα συμβαλλόμενα μέρη.».
 (1) Το παρόν κεφάλαιο δεν εφαρμόζεται στις εκρηκτικές ύλες που προορίζονται για χρήση, σύμφωνα με την


text:
εθνική νομοθεσία, από τις ένοπλες δυνάμεις ή την αστυνομία, στα είδη πυροτεχνίας και στα πυρομαχικά.
 ΠΡΟΣΑΡΤΗΜΑ Β
 Στο παράρτημα 1, το σημείο «Τομείς προϊόντων» κεφάλαιο 3 «Παιχνίδια» διαγράφεται και αντικαθίσταται από το ακόλουθο κείμενο:
 «ΚΕΦΑΛΑΙΟ 3
 ΠΑΙΧΝΙΔΙΑ
 ΤΜΗΜΑ I
 Νομοθετικές, κανονιστικές και διοικητικές διατάξεις
 Διατάξεις που καλύπτονται από το άρθρο 1 παράγραφος 2
 Ευρωπαϊκή Ένωση
 1.
 Οδηγία 2009/48/ΕΚ του Ευρωπαϊκού Κοινοβουλίου και του Συμβουλίου, της 18ης Ιουνίου 2009, σχετικά με την ασφάλεια των παιχνιδιών (ΕΕ L 170 της 30.6.2009, σ. 1), όπως τροποποιήθηκε τελευταία από την οδηγία 2012/7/ΕΕ της Επιτροπής (ΕΕ L 64 της 3.3.2012, σ. 7) (εφεξής “οδηγία 2009/48/ΕΚ”)
 Ελβετία
 100.
 Ομοσπονδιακός νόμος της 9ης Οκτωβρίου 1992 περί τροφίμων και αγαθών (RO 1995 1469), όπως τροποποιήθηκε τελευταία στις 9 Νοεμβρίου 2011 (RO 2011 5227)
 101.
 Διάταγμα της 23ης Νοεμβρίου 2005 περί τροφίμων και αγαθών (RO 2005 5451), όπως τροποποιήθηκε τελευταία στις 22 Αυγούστου 2012 (RO 2012 4713)
 102.
 Διάταγμα του Ομοσπονδιακού Υπουργείου Εσωτερικών (DFI) της 15ης Αυγούστου 2012 σχετικά με την ασφάλεια των παιχνιδιών (RO 2012 4717)
 103.
 Διάταγμα του DFI της 23ης Νοεμβρίου 2005 σχετικά με την επιβολή της νομοθεσίας περί τροφίμων (RO 2005 6555), όπως τροποποιήθηκε τελευταία στις 15 Αυγούστου 2012 (RO 2012 4855)
 104.
 Διάταγμα της 17ης Ιουνίου 1996 σχετικά με το ελβετικό σύστημα διαπίστευσης και σχετικά με τον ορισμό των εργαστηρίων δοκιμών και των οργανισμών αξιολόγησης της συμμόρφωσης (RO 1996 1904), όπως τροποποιήθηκε τελευταία την 1η Ιουνίου 2012 (RO 2012 2887)
 ΤΜΗΜΑ II
 Οργανισμοί αξιολόγησης της πιστότητας
 Η επιτροπή που συνιστάται βάσει του άρθρου 10 της παρούσας συμφωνίας καταρτίζει και επικαιροποιεί, σύμφωνα με τη διαδικασία που προβλέπεται στο άρθρο 11 της παρούσας συμφωνίας, κατάλογο των οργανισμών αξιολόγησης της συμμόρφωσης.
 ΤΜΗΜΑ III
 Αρχές εξουσιοδότησης
 Η επιτροπή που συνιστάται βάσει του άρθρου 10 της παρούσας συμφωνίας καταρτίζει και επικαιροποιεί κατάλογο των αρχών εξουσιοδότησης οι οποίες κοινοποιούνται από τα μέρη.
 ΤΜΗΜΑ IV
 Ειδικοί κανόνες σχετικά με τον ορισμό οργανισμών αξιολόγησης της πιστότητας
 Για τον ορισμό των οργανισμών αξιολόγησης της συμμόρφωσης, οι αρχές εξουσιοδότησης τηρούν τις γενικές αρχές που προβλέπονται στο παράρτημα 2 της παρούσας συμφωνίας και στο άρθρο 24 της οδηγίας 2009/48/ΕΚ.
 ΤΜΗΜΑ V
 Συμπληρωματικές διατάξεις
 1. Ανταλλαγή πληροφοριών σχετικά με το πιστοποιητικό συμμόρφωσης και τον τεχνικό φάκελο
 Οι αρχές εποπτεία της αγοράς των κρατών μελών ή της Ελβετίας μπορούν, με αιτιολογημένη αίτηση, να ζητήσουν τον τεχνικό φάκελο ή μετάφραση μερών του από κατασκευαστή που εδρεύει στο έδαφος της Ελβετίας ή κράτους μέλους. Οι αρχές εποπτείας της αγοράς των κρατών μελών και της Ελβετίας μπορούν να ζητήσουν από έναν ελβετό κατασκευαστή ή έναν κατασκευαστή που εδρεύει στην Ευρωπαϊκή Ένωση το σχετικό μέρος του τεχνικού φακέλου σε επίσημη γλώσσα της αιτούσας αρχής ή στα αγγλικά.
 Όταν μια αρχή εποπτείας της αγοράς ζητεί τον τεχνικό φάκελο ή μετάφραση των μερών του από τον κατασκευαστή, δύναται να ορίσει προθεσμία 30 ημερών για την ικανοποίηση του αιτήματός της, εκτός αν δικαιολογείται συντομότερη προθεσμία λόγω σοβαρού και άμεσου κινδύνου.
 Αν ο κατασκευαστής που εδρεύει στο έδαφος της Ελβετίας ή κράτους μέλους δεν συμμορφωθεί με την εν λόγω διάταξη, η αρχή εποπτείας της αγοράς


text:
δύναται να απαιτήσει από τον κατασκευαστή τη διενέργεια δοκιμής από κοινοποιημένο οργανισμό με έξοδα του κατασκευαστή εντός καθορισμένης περιόδου, ώστε να επαληθευτεί η συμμόρφωση με τα εναρμονισμένα πρότυπα και τις βασικές απαιτήσεις.
 2. Αιτήματα για πληροφορίες σε κοινοποιημένους οργανισμούς
 Οι αρχές εποπτείας της αγοράς των κρατών μελών και της Ελβετίας μπορούν να ζητήσουν από έναν κοινοποιημένο οργανισμό στην Ελβετία ή σε κράτος μέλος να παράσχει πληροφορίες σχετικά με οποιοδήποτε πιστοποιητικό εξέτασης τύπου που εξέδωσε ή ανακάλεσε ο εν λόγω οργανισμός, ή που σχετίζεται με οποιαδήποτε άρνηση έκδοσης τέτοιου πιστοποιητικού, συμπεριλαμβανομένων των εκθέσεων δοκιμών και του τεχνικού φακέλου.
 3. Υποχρεώσεις παροχής πληροφοριών των κοινοποιημένων οργανισμών
 Σύμφωνα με το άρθρο 36, παράγραφος 2 της οδηγίας 2009/48/ΕΚ, οι κοινοποιημένοι οργανισμοί παρέχουν στους άλλους κοινοποιημένους δυνάμει της παρούσας συμφωνίας οργανισμούς, που διεξάγουν παρόμοιες δραστηριότητες αξιολόγησης της συμμόρφωσης και καλύπτουν τα ίδια παιχνίδια, τις σχετικές πληροφορίες για ζητήματα που αφορούν αρνητικά και, κατόπιν αιτήματος, θετικά, αποτελέσματα αξιολόγησης της συμμόρφωσης.
 4. Ανταλλαγή εμπειριών
 Οι ελβετικές εθνικές αρχές μπορούν να λαμβάνουν μέρος στην ανταλλαγή εμπειριών μεταξύ των εθνικών αρχών των κρατών μελών που είναι αρμόδιες για τη διαδικασία κοινοποίησης που αναφέρεται στο άρθρο 37 της οδηγίας 2009/48/ΕΚ.
 5. Συντονισμός των κοινοποιημένων οργανισμών
 Οι κοινοποιημένοι ελβετικοί οργανισμοί αξιολόγησης της συμμόρφωσης μπορούν να συμμετέχουν στους μηχανισμούς συντονισμού και συνεργασίας και στις τομεακές ομάδες ή στις ομάδες των κοινοποιημένων οργανισμών που προβλέπονται στο άρθρο 38 της οδηγίας 2009/48/ΕΚ, απευθείας ή μέσω διορισθέντων αντιπροσώπων.
 6. Πρόσβαση στην αγορά
 Οι εισαγωγείς που εδρεύουν στην Ευρωπαϊκή Ένωση ή στην Ελβετία επισημαίνουν στο παιχνίδι το όνομα, την καταχωρισμένη εμπορική επωνυμία τους ή το καταχωρισμένο εμπορικό σήμα τους, καθώς και τη διεύθυνση στην οποία μπορεί κανείς να έρθει σε επαφή μαζί τους, ή, αν αυτό δεν είναι δυνατόν, στη συσκευασία του ή σε έγγραφο που συνοδεύει το παιχνίδι.
 Τα συμβαλλόμενα μέρη αναγνωρίζουν αμοιβαία την εν λόγω επισήμανση των στοιχείων του κατασκευαστή και του εισαγωγέα, την καταχωρισμένη εμπορική επωνυμία τους ή το καταχωρισμένο εμπορικό σήμα τους, καθώς και τη διεύθυνση στην οποία μπορεί κανείς να έρθει σε επαφή μαζί του, που πρέπει να αναφέρονται ως ανωτέρω. Για τους σκοπούς της συγκεκριμένης υποχρέωσης, ως “εισαγωγέας” νοείται κάθε φυσικό ή νομικό πρόσωπο εγκατεστημένο στην επικράτεια της Ευρωπαϊκής Ένωσης ή της Ελβετίας που διαθέτει ένα παιχνίδι τρίτης χώρας στην αγορά της Ευρωπαϊκής Ένωσης ή της Ελβετίας.
 7. Εναρμονισμένα πρότυπα
 Η Ελβετία αναγνωρίζει τα εναρμονισμένα πρότυπα που παρέχουν τεκμήριο συμμόρφωσης με τη νομοθεσία που αναφέρεται στο τμήμα 1 του παρόντος κεφαλαίου. Σε περίπτωση που η Ελβετία κρίνει ότι η συμμόρφωση με ένα εναρμονισμένο πρότυπο δεν ικανοποιεί πλήρως τις απαιτήσεις που προβλέπονται στη νομοθεσία που ορίζεται στο τμήμα I, υποβάλλει το θέμα στην επιτροπή, μαζί με τη σχετική αιτιολόγηση.
 Η επιτροπή εξετάζει την περίπτωση και δύναται να ζητήσει από την Ευρωπαϊκή Ένωση να ενεργήσει σύμφωνα με τη διαδικασία που προβλέπεται στο άρθρο 14 της οδηγίας 2009/48/ΕΚ. Η επιτροπή ενημερώνεται για το αποτέλεσμα της διαδικασίας.
 8. Διαδικασία αντιμετώπισης των παιχνιδιών που παρουσιάζουν μη συμμόρφωση η οποία δεν περιορίζεται στην εθνική επικράτεια
 (1)
 Σύμφωνα με το άρθρο 12 παράγραφος 4 της παρούσας συμφωνίας,


text:
αν οι αρχές εποπτείας της αγοράς ενός κράτους μέλους ή της Ελβετίας έχουν ενεργήσει ή έχουν επαρκείς λόγους να πιστεύουν ότι ένα παιχνίδι που καλύπτονται από το τμήμα Ι του παρόντος κεφαλαίου παρουσιάζει κίνδυνο για την υγεία ή την ασφάλεια των προσώπων, και εφόσον θεωρούν ότι η μη συμμόρφωση δεν περιορίζεται στην εθνική τους επικράτεια, αλληλοενημερώνονται και ενημερώνουν την Ευρωπαϊκή Επιτροπή αμελλητί όσον αφορά:
 —
 τα αποτελέσματα της αξιολόγησης που διενήργησαν και τα μέτρα που ζήτησαν να λάβει ο σχετικός οικονομικός φορέας·
 —
 τα προσωρινά μέτρα που έλαβαν ώστε να απαγορευτεί ή να περιοριστεί το παιχνίδι που διατίθεται στην εθνική τους αγορά, να αποσυρθεί το παιχνίδι από την εν λόγω αγορά ή να ανακληθεί, αν ο σχετικός οικονομικός φορέας δεν λάβει ικανοποιητικά διορθωτικά μέτρα. Συμπεριλαμβάνονται εν προκειμένω οι λεπτομέρειες που αναφέρονται στο άρθρο 42 παράγραφος 5 της οδηγίας 2009/48/ΕΚ.
 Οι αρχές εποπτείας της αγοράς ενός κράτους μέλους ή της Ελβετίας πλην εκείνης που κινεί την εν λόγω διαδικασία ενημερώνουν αμέσως την Ευρωπαϊκή Επιτροπή και τις άλλες εθνικές αρχές για τα μέτρα που ελήφθησαν και παρέχουν τυχόν άλλες πρόσθετες πληροφορίες που έχουν στη διάθεσή τους όσον αφορά τη μη συμμόρφωση του συγκεκριμένου παιχνιδιού.
 Τα κράτη μέλη εξασφαλίζουν ότι λαμβάνονται αμελλητί τα κατάλληλα περιοριστικά μέτρα όσον αφορά το σχετικό παιχνίδι, όπως η απόσυρση του παιχνιδιού από την αγορά τους.
 9. Διαδικασία διασφάλισης σε περίπτωση αντιρρήσεων έναντι εθνικών μέτρων
 Αν η Ελβετία ή κράτος μέλος διαφωνεί με το κοινοποιηθέν εθνικό μέτρο, ενημερώνει την Ευρωπαϊκή Επιτροπή σχετικά με τις αντιρρήσεις της/του.
 Αν, μετά την ολοκλήρωση της διαδικασίας που ορίζεται στην παράγραφο 8 ανωτέρω, διατυπωθούν από κράτος μέλος ή από την Ελβετία αντιρρήσεις έναντι μέτρου που ελήφθη από την Ελβετία ή από κράτος μέλος, αντίστοιχα, ή αν η Ευρωπαϊκή Επιτροπή κρίνει ότι ένα εθνικό μέτρο δεν συμμορφώνεται με τη νομοθεσία που αναφέρεται στο παρόν κεφάλαιο, η Ευρωπαϊκή Επιτροπή διαβουλεύεται αμελλητί με τα κράτη μέλη, την Ελβετία και τον ή τους σχετικούς οικονομικούς φορείς και διενεργεί αξιολόγηση του εθνικού μέτρου προκειμένου να εξακριβωθεί αν είναι δικαιολογημένο ή όχι.
 Σε περίπτωση συμφωνίας μεταξύ των μερών σχετικά με τα αποτελέσματα των ερευνών τους, τα κράτη μέλη και η Ελβετία λαμβάνουν τα αναγκαία μέτρα για να εξασφαλιστεί η άμεση λήψη των κατάλληλων περιοριστικών μέτρων όσον αφορά το σχετικό παιχνίδι, όπως η απόσυρση του παιχνιδιού από την αγορά τους.
 Σε περίπτωση διαφωνίας των μερών όσον αφορά τα αποτελέσματα των ερευνών τους, η υπόθεση παραπέμπεται στην επιτροπή, η οποία δύναται να αποφασίσει τη διενέργεια πραγματογνωμοσύνης.
 Αν η επιτροπή κρίνει ότι το μέτρο:
 α)
 δεν είναι δικαιολογημένο, η εθνική αρχή του κράτους μέλους ή της Ελβετίας που έλαβε το μέτρο το ανακαλεί·
 β)
 είναι δικαιολογημένο, τα μέρη λαμβάνουν τα αναγκαία μέτρα για να εξασφαλίσουν ότι το μη συμμορφούμενο παιχνίδι αποσύρεται από τις αγορές τους.».
 (1) Αυτή η διαδικασία δεν συνεπάγεται υποχρέωση της Ευρωπαϊκής Ένωσης να παράσχει στην Ελβετία πρόσβαση στο κοινοτικό σύστημα ταχείας ανταλλαγής πληροφοριών (“RAPEX”) βάσει του άρθρου 12 παράγραφος 4 της οδηγίας 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (ΕΕ


text:
L 11 της 15.1.2002, σ. 4).
 ΠΡΟΣΑΡΤΗΜΑ Γ
 Τροποποιήσεις του παραρτήματος 1
 Κεφάλαιο 1 (Μηχανές)
 Στο τμήμα Ι «Νομοθετικές, κανονιστικές και διοικητικές διατάξεις — Διατάξεις που αναφέρονται στο άρθρο 1 παράγραφος 2», η παραπομπή στις διατάξεις της Ελβετικής Συνομοσπονδίας διαγράφεται και αντικαθίσταται από το ακόλουθο κείμενο:
 «Ελβετία
 100.
 Ομοσπονδιακός νόμος της 12ης Ιουνίου 2009 σχετικά με την ασφάλεια των προϊόντων (RO 2010 2573)
 101.
 Διάταγμα της 19ης Μαΐου 2010 σχετικά με την ασφάλεια των προϊόντων (RO 2010 2583)
 102.
 Διάταγμα της 2ας Απριλίου 2008 σχετικά με την ασφάλεια των μηχανών (RO 2008 1785), όπως τροποποιήθηκε τελευταία στις 20 Απριλίου 2011 (RO 2011 1755)»
 Κεφάλαιο 7 (Ραδιοεξοπλισμός και τερματικός εξοπλισμός τηλεπικοινωνιών)
 Στο τμήμα I «Νομοθετικές, κανονιστικές και διοικητικές διατάξεις — Διατάξεις που αναφέρονται στο άρθρο 1 παράγραφος 2», η παραπομπή στις διατάξεις της Ελβετικής Συνομοσπονδίας διαγράφεται και αντικαθίσταται από το ακόλουθο κείμενο:
 «Ελβετία
 100.
 Ομοσπονδιακός νόμος της 30ής Απριλίου 1997 σχετικά με τις τηλεπικοινωνίες (LTC)· (RO 1997 2187), όπως τροποποιήθηκε τελευταία στις 12 Ιουνίου 2009 (RO 2010 2617)
 101.
 Διάταγμα της 14ης Ιουνίου 2002 σχετικά με τον τηλεπικοινωνιακό εξοπλισμό (OIT)· (RO 2002 2086), όπως τροποποιήθηκε τελευταία στις 18 Νοεμβρίου 2009 (RO 2009 6243)
 102.
 Διάταγμα της 14ης Ιουνίου 2002 της Ομοσπονδιακής Υπηρεσίας Επικοινωνιών (OFCOM) σχετικά με τον τηλεπικοινωνιακό εξοπλισμό· (RO 2002 2111), όπως τροποποιήθηκε τελευταία στις 13 Αυγούστου 2012 (RO 2012 4337)
 103.
 Παράρτημα 1 του διατάγματος της OFCOM σχετικά με τον τηλεπικοινωνιακό εξοπλισμό (RO 2002 2115), όπως τροποποιήθηκε τελευταία στις 21 Νοεμβρίου 2005 (RO 2005 5139)
 104.
 Κατάλογος τεχνικών προδιαγραφών που δημοσιεύτηκε στη Feuille Fédérale με τίτλους και αναφορές, όπως τροποποιήθηκε τελευταία την 1η Μαΐου 2012 (FF 2012 4380)
 105.
 Διάταγμα της 9ης Μαρτίου 2007 σχετικά με τις τηλεπικοινωνιακές υπηρεσίες (RO 2007 945), όπως τροποποιήθηκε τελευταία στις 9 Δεκεμβρίου 2011 (RO 2012 367)»
 Κεφάλαιο 12 (Μηχανοκίνητα οχήματα)
 Το τμήμα I «Νομοθετικές, κανονιστικές και διοικητικές διατάξεις» διαγράφεται και αντικαθίσταται από το ακόλουθο κείμενο:
 «ΤΜΗΜΑ I
 Νομοθετικές, κανονιστικές και διοικητικές διατάξεις
 Διατάξεις που καλύπτονται από το άρθρο 1 παράγραφος 2
 Ευρωπαϊκή Ένωση
 1.
 Οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία-πλαίσιο) (ΕΕ L 263 της 9.10.2007, σ. 1), όπως τροποποιήθηκε τελευταία από τον κανονισμό (ΕΕ) αριθ. 65/2012 της Επιτροπής, της 24ης Ιανουαρίου 2012 (ΕΕ L 28 της 31.1.2012, σ. 24), και λαμβάνοντας υπόψη τις πράξεις που παρατίθενται στο παράρτημα IV της οδηγίας 2007/46/ΕΚ, όπως τροποποιήθηκαν έως τις 2 Μαρτίου 2012, καθώς και τις τροποποιήσεις στο προαναφερόμενο παράρτημα και, αντιστοίχως, στις πράξεις που παρατίθενται σε αυτό, που εγκρίθηκαν σύμφωνα με τη διαδικασία του τμήματος V παράγραφος 1 (εφεξής “οδηγία-πλαίσιο 2007/46/ΕΚ”)
 Ελβετία
 100.
 Διάταγμα της 19ης Ιουνίου 1995 σχετικά με τις τεχνικές προδιαγραφές για τα μηχανοκίνητα οχήματα και τα ρυμουλκούμενά τους (RO 1995 4145), όπως τροποποιήθηκε έως τις 2 Μαρτίου 2012 (RO 2012 1909), και λαμβανομένων υπόψη των τροποποιήσεων που εγκρίθηκαν σύμφωνα με τη διαδικασία του τμήματος V παράγραφος 1


text:
101.
 Διάταγμα της 19ης Ιουνίου 1995 σχετικά με την έγκριση τύπου των οδικών οχημάτων (RO 1995 3997), όπως τροποποιήθηκε έως τις 11 Ιουνίου 2010 (RO 2010 2749), λαμβάνοντας υπόψη τις τροποποιήσεις που εγκρίθηκαν σύμφωνα με τη διαδικασία του τμήματος V παράγραφος 1»
 Κεφάλαιο 13 (Γεωργικοί και δασικοί ελκυστήρες)
 Το τμήμα I «Νομοθετικές, κανονιστικές και διοικητικές διατάξεις» διαγράφεται και αντικαθίσταται από το ακόλουθο κείμενο:
 «ΤΜΗΜΑ I
 Νομοθετικές, κανονιστικές και διοικητικές διατάξεις
 Διατάξεις που καλύπτονται από το άρθρο 1 παράγραφος 2
 Ευρωπαϊκή Ένωση
 1.
 Οδηγία 76/432/ΕΟΚ του Συμβουλίου, της 6ης Απριλίου 1976, περί προσεγγίσεως των νομοθεσιών των κρατών μελών των αναφερομένων στην πέδηση των γεωργικών ή δασικών ελκυστήρων με τροχούς, όπως τροποποιήθηκε τελευταία από την οδηγία 97/54/ΕΚ του Ευρωπαϊκού Κοινοβουλίου και του Συμβουλίου, της 23ης Σεπτεμβρίου 1997 (ΕΕ L 277 της 10.10.1997, σ. 24)
 2.
 Οδηγία 76/763/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στα καθίσματα συνοδού των γεωργικών ή δασικών ελκυστήρων με τροχούς, όπως τροποποιήθηκε τελευταία με την οδηγία 2010/52/ΕΕ της Επιτροπής, της 11ης Αυγούστου 2010 (ΕΕ L 213 της 13.8.2010, σ. 37)
 3.
 Οδηγία 77/537/EOK του Συμβουλίου, της 28ης Ιουνίου 1977, περί προσεγγίσεως των νομοθεσιών των κρατών μελών των αναφερομένων στα μέτρα που πρέπει να ληφθούν κατά των εκπομπών μολυνόντων αερίων που προέρχονται από πετρελαιοκινητήρες προοριζομένους για την προώθηση των γεωργικών ή δασικών ελκυστήρων με τροχούς, όπως τροποποιήθηκε τελευταία από την οδηγία 97/54/ΕΚ του Ευρωπαϊκού Κοινοβουλίου και του Συμβουλίου, της 23ης Σεπτεμβρίου 1997 (ΕΕ L 277 της 10.10.1997, σ. 24)
 4.
 Οδηγία 78/764/ΕΟΚ του Συμβουλίου, της 25ης Ιουλίου 1978, περί προσεγγίσεως των νομοθεσιών των κρατών μελών των αναφερομένων στο κάθισμα του οδηγού των γεωργικών ή δασικών ελκυστήρων με τροχούς, όπως τροποποιήθηκε τελευταία από την οδηγία 2006/96/ΕΚ του Συμβουλίου, της 20ής Νοεμβρίου 2006 (ΕΕ L 363 της 20.12.2006, σ. 81)
 5.
 Οδηγία 80/720/EOK του Συμβουλίου, της 24ης Ιουνίου 1980, περί προσεγγίσεως των νομοθεσιών των κρατών μελών των αναφερομένων στο διαθέσιμο χώρο χειρισμού, στην ευχέρεια προσβάσεως στη θέση οδηγήσεως, καθώς και στις θύρες και στα παράθυρα των γεωργικών ή δασικών ελκυστήρων με τροχούς, όπως τροποποιήθηκε τελευταία από την οδηγία 2010/62/ΕΕ της Επιτροπής, της 8ης Σεπτεμβρίου 2010 (ΕΕ L 238 της 9.9.2010, σ.7)
 6.
 Οδηγία 86/297/ΕΟΚ του Συμβουλίου, της 26ης Μαΐου 1986, για την προσέγγιση των νομοθεσιών των κρατών μελών που αφορούν τους δυναμοδότες των ελκυστήρων και τα συστήματα προστασίας τους, όπως τροποποιήθηκε τελευταία από την οδηγία 2012/24/ΕΕ της Επιτροπής, της 8ης Οκτωβρίου 2012 (ΕΕ L 274 της 9.10.2012, σ.24)
 7.
 Οδηγία 86/298/ΕΟΚ του Συμβουλίου, της 26ης Μαΐου 1986, για τις διατάξεις προστασίας, που είναι προσαρμοσμένες στο πίσω μέρος, σε περίπτωση ανατροπής των τροχοφόρων γεωργικών και δασικών ελκυστήρων σε μικρό μετατρόχιο, όπως τροποποιήθηκε τελευταία από την οδηγία 2010/22/ΕΕ της Επιτροπής, της 15ης Μαρτίου 2010 (ΕΕ L 91 της 10.4.2010, σ. 1)
 8.
 Οδηγία 86/415/ΕΟΚ του Συμβουλίου, της 24ης Ιουλίου 1986, σχετικά με την εγκατάσταση, τοποθέτηση, λειτουργία και αναγνώριση των οργάνων χειρισμού των γεωργικών και δασικών ελκυστήρων με τροχούς, όπως τροποποιήθηκε τελευταία από την οδηγία 2010/22/ΕΕ της Επιτροπής, της 15ης Μαρτίου 2010 (ΕΕ L 91 της


text:
10.4.2010, σ. 1)
 9.
 Οδηγία 87/402/ΕΟΚ του Συμβουλίου, της 25ης Ιουνίου 1987, σχετικά με τα συστήματα προστασίας σε περίπτωση ανατροπής, τα οποία συναρμόζονται στο εμπρόσθιο μέρος των τροχοφόρων γεωργικών και δασικών ελκυστήρων με μικρό μετατρόχιο, όπως τροποποιήθηκε τελευταία από την οδηγία 2010/22/ΕΕ της Επιτροπής, της 15ης Μαρτίου 2010 (ΕΕ L 91 της 10.4.2010, σ. 1)
 10.
 Οδηγία 2000/25/ΕΚ του Ευρωπαϊκού Κοινοβουλίου και του Συμβουλίου, της 22ας Μαΐου 2000, σχετικά με τα μέτρα που πρέπει να ληφθούν κατά των εκπομπών ρυπογόνων αερίων και σωματιδίων από κινητήρες προοριζόμενους για την πρόωση γεωργικών ή δασικών ελκυστήρων, και για την τροποποίηση της οδηγίας 74/150/ΕΟΚ του Συμβουλίου, όπως τροποποιήθηκε τελευταία από την οδηγία 2011/87/ΕΕ του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011 (ΕΕ L 301 της 18.11.2011, σ. 1)
 11.
 Οδηγία 2003/37/ΕΚ του Ευρωπαϊκού Κοινοβουλίου και του Συμβουλίου, της 26ης Μαΐου 2003, σχετικά με την έγκριση τύπου γεωργικών ή δασικών ελκυστήρων, των ρυμουλκουμένων και των εναλλάξιμων ρυμουλκούμενων μηχανημάτων τους, καθώς και των συστημάτων, κατασκευαστικών στοιχείων και χωριστών τεχνικών ενοτήτων των οχημάτων αυτών και για την κατάργηση της οδηγίας 74/150/ΕΟΚ, όπως τροποποιήθηκε τελευταία από την οδηγία 2010/62/ΕΕ της Επιτροπής, της 8ης Σεπτεμβρίου 2010 (ΕΕ L 238 της 9.9. 2010, σ. 7)
 12.
 Οδηγία 2008/2/ΕΚ του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με το οπτικό πεδίο και τους υαλοκαθαριστήρες των γεωργικών ή δασικών ελκυστήρων με τροχούς (κωδικοποιημένη έκδοση) (ΕΕ L 24 της 29.1.2008, σ. 30)
 13.
 Οδηγία 2009/57/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τις διατάξεις προστασίας σε περίπτωση ανατροπής των γεωργικών ή δασικών ελκυστήρων με τροχούς (ΕΕ L 261 της 3.10.2009, σ. 1)
 14.
 Οδηγία 2009/58/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τις διατάξεις ρυμούλκησης και οπισθοπορείας των γεωργικών ή δασικών ελκυστήρων με τροχούς (κωδικοποιημένη έκδοση) (ΕΕ L 198 της 30.7.2009, σ. 4)
 15.
 Οδηγία 2009/59/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τα κάτοπτρα οδήγησης των γεωργικών ή δασικών ελκυστήρων με τροχούς (κωδικοποιημένη έκδοση) (ΕΕ L 198 της 30.7.2009, σ. 9)
 16.
 Οδηγία 2009/60/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τη μέγιστη εκ κατασκευής ταχύτητα και με τις εξέδρες φορτώσεως των γεωργικών ή δασικών ελκυστήρων με τροχούς (κωδικοποιημένη έκδοση), όπως τροποποιήθηκε τελευταία από την οδηγία 2010/62/ΕΕ της Επιτροπής, της 8ης Σεπτεμβρίου 2010 (ΕΕ L 238 της 9.9.2010, σ. 7)
 17.
 Οδηγία 2009/61/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με την εγκατάσταση των διατάξεων φωτισμού και φωτεινής σηματοδοτήσεως των γεωργικών ή δασικών ελκυστήρων με τροχούς (κωδικοποιημένη έκδοση) (ΕΕ L 203 της 5.8.2009, σ. 19)
 18.
 Οδηγία 2009/63/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, περί ορισμένων στοιχείων και χαρακτηριστικών των γεωργικών ή δασικών ελκυστήρων με τροχούς (κωδικοποιημένη έκδοση) (ΕΕ L 214 της 19.8.2009, σ. 23)
 19.
 Οδηγία 2009/64/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με την εξουδετέρωση των ραδιοηλεκτρικών παρασίτων (ηλεκτρομαγνητική συμβατότητα) που προέρχονται από γεωργικούς ή δασικούς ελκυστήρες (κωδικοποιημένη έκδοση) (ΕΕ L 216 της


text:
20.8.2009, σ. 1)
 20.
 Οδηγία 2009/66/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με το σύστημα διευθύνσεως των γεωργικών ή δασικών ελκυστήρων με τροχούς (κωδικοποιημένη έκδοση) (ΕΕ L 201 της 1.8.2009, p. 11)
 21.
 Οδηγία 2009/68/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με την έγκριση τύπου των διατάξεων φωτισμού και φωτεινής σηματοδοτήσεως των γεωργικών δασικών ελκυστήρων με τροχούς (κωδικοποιημένη έκδοση) (ΕΕ L 203 της 5.8.2009, σ. 52)
 22.
 Οδηγία 2009/75/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τις διατάξεις προστασίας σε περίπτωση ανατροπής των γεωργικών ή δασικών ελκυστήρων με τροχούς (στατικές δοκιμές) (κωδικοποιημένη έκδοση) (ΕΕ L 261 της 3.10.2009, σ. 40)
 23.
 Οδηγία 2009/76/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με το ηχητικό επίπεδο που αντιλαμβάνονται οι οδηγοί των γεωργικών ή δασικών ελκυστήρων με τροχούς (κωδικοποιημένη έκδοση) (ΕΕ L 201 της 1.8.2009, p. 18)
 24.
 Οδηγία 2009/144/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, για ορισμένα στοιχεία και χαρακτηριστικά των γεωργικών και δασικών τροχοφόρων ελκυστήρων (κωδικοποιημένη έκδοση), όπως τροποποιήθηκε τελευταία από την οδηγία 2010/62/ΕΕ της Επιτροπής, της 8ης Σεπτεμβρίου 2010 (ΕΕ L 238 της 9.9.2010, σ. 7)
 Ελβετία
 100.
 Διάταγμα της 19ης Ιουνίου 1995 σχετικά με τις τεχνικές προδιαγραφές των γεωργικών ελκυστήρων (RO 1995 4171), όπως τροποποιήθηκε τελευταία στις 2 Μαρτίου 2012 (RO 2012 1915)
 101.
 Διάταγμα της 19ης Ιουνίου 1995 σχετικά με την έγκριση τύπου των οδικών οχημάτων (RO 1995 3997), όπως τροποποιήθηκε τελευταία στις 11 Ιουνίου 2010 (RO 2010 2749)»
 Κεφάλαιο 14 (Ορθή εργαστηριακή πρακτική — ΟΕΠ)
 Στο τμήμα Ι «Νομοθετικές, κανονιστικές και διοικητικές διατάξεις — Διατάξεις που αναφέρονται στο άρθρο 1 παράγραφος 2», η παραπομπή στις διατάξεις της Ελβετικής Συνομοσπονδίας διαγράφεται και αντικαθίσταται από το ακόλουθο κείμενο:
 «Ελβετία
 100.
 Ομοσπονδιακός νόμος της 7ης Οκτωβρίου 1983 σχετικά με την προστασία του περιβάλλοντος (RO 1984 1122), όπως τροποποιήθηκε τελευταία στις 19 Μαρτίου 2010 (RO 2010 3233)
 101.
 Ομοσπονδιακός νόμος της 15ης Δεκεμβρίου 2000 σχετικά με την προστασία από επικίνδυνες ουσίες και παρασκευάσματα (RO 2004 4763), όπως τροποποιήθηκε τελευταία στις 17 Ιουνίου 2005 (RO 2006 2197)
 102.
 Διάταγμα της 18ης Μαΐου 2005 σχετικά με την προστασία από επικίνδυνες ουσίες και παρασκευάσματα (RO 2005 2721), όπως τροποποιήθηκε τελευταία στις 10 Νοεμβρίου 2010 (RO 2010 5223)
 103.
 Διάταγμα της 18ης Μαΐου 2005 σχετικά με την έγκριση φυτοπροστατευτικών προϊόντων (RO 2005 3035), όπως τροποποιήθηκε τελευταία στις 17 Ιουνίου 2011 (RO 2011 2927)
 104.
 Ομοσπονδιακός νόμος της 15ης Δεκεμβρίου 2000 σχετικά με τα φαρμακευτικά προϊόντα και τα ιατροτεχνολογικά βοηθήματα (RO 2001 2790), όπως τροποποιήθηκε τελευταία στις 12 Ιανουαρίου 2011 (RO 2011 725)
 105.
 Διάταγμα της 17ης Οκτωβρίου 2001 σχετικά με τα φαρμακευτικά προϊόντα (RO 2001 3420), όπως τροποποιήθηκε τελευταία στις 8 Σεπτεμβρίου 2010 (RO 2010 4039)»
 Κεφάλαιο 15 (Επιθεώρηση εφαρμογής των κανόνων καλής παρασκευής φαρμακευτικών προϊόντων και πιστοποίηση παρτίδων)
 Το τμήμα I «Νομοθετικές, κανονιστικές και διοικητικές διατάξεις» διαγράφεται και αντικαθίσταται από το ακόλουθο κείμενο:
 «ΤΜΗΜΑ I
 Νομοθετικές, κανονιστικές και διοικητικές διατάξεις
 Διατάξεις που καλύπτονται από το άρθρο 1 παράγραφος 2
 Ευρωπαϊκή Ένωση


text:
1.
 Κανονισμός (ΕΚ) αριθ. 726 /2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη θέσπιση κοινοτικών διαδικασιών χορήγησης άδειας και εποπτείας όσον αφορά τα φάρμακα που προορίζονται για ανθρώπινη και για κτηνιατρική χρήση και για τη σύσταση Ευρωπαϊκού Οργανισμού Φαρμάκων (ΕΕ L 136 της 30.4.2004, σ. 1), όπως τροποποιήθηκε τελευταία με τον κανονισμό (ΕΕ) αριθ. 1027/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την τροποποίηση του κανονισμού (ΕΚ) αριθ. 726/2004 όσον αφορά τη φαρμακοεπαγρύπνηση (ΕΕ L 316 της 14.11.2012, σ. 38)
 2.
 Οδηγία 2001/83/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα φάρμακα που προορίζονται για ανθρώπινη χρήση, όπως τροποποιήθηκε τελευταία με την οδηγία 2012/26/ΕΕ του Ευρωπαϊκού Κοινοβουλίου και του Συμβουλίου για την τροποποίηση της οδηγίας 2001/83/ΕΚ όσον αφορά τη φαρμακοεπαγρύπνηση (ΕΕ L 299 της 27.10.2012, σ. 1)
 3.
 Οδηγία 2002/98/ΕΚ του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, για τη θέσπιση προτύπων ποιότητας και ασφάλειας για τη συλλογή, τον έλεγχο, την επεξεργασία, την αποθήκευση και τη διανομή ανθρωπίνου αίματος και συστατικών του αίματος και για την τροποποίηση της οδηγίας 2001/83/ΕΚ (ΕΕ L 33 της 8.2.2003, σ. 30), όπως τροποποιήθηκε τελευταία με τον κανονισμό (ΕΚ) αριθ. 596/2009 του Ευρωπαϊκού Κοινοβουλίου και του Συμβουλίου, της 18ης Ιουνίου 2009, για την προσαρμογή στην απόφαση 1999/468/ΕΚ του Συμβουλίου, ορισμένων πράξεων που υπόκεινται στη διαδικασία του άρθρου 251 της συνθήκης, όσον αφορά την κανονιστική διαδικασία με έλεγχο — Προσαρμογή στην κανονιστική διαδικασία με έλεγχο — Μέρος IV (ΕΕ L 188 της 18.7.2009, σ. 14)
 4.
 Οδηγία 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα κτηνιατρικά φάρμακα (ΕΕ L 311 της 28.11.2001, σ. 1), όπως τροποποιήθηκε τελευταία με τον κανονισμό (ΕΚ) αριθ. 596/2009 του Ευρωπαϊκού Κοινοβουλίου και του Συμβουλίου, της 18ης Ιουνίου 2009, για την προσαρμογή στην απόφαση 1999/468/ΕΚ του Συμβουλίου, ορισμένων πράξεων που υπόκεινται στη διαδικασία του άρθρου 251 της συνθήκης, όσον αφορά την κανονιστική διαδικασία με έλεγχο — Προσαρμογή στην κανονιστική διαδικασία με έλεγχο — Μέρος IV (ΕΕ L 188 της 18.7.2009, σ. 14)
 5.
 Οδηγία 2003/94/ΕΚ της Επιτροπής, της 8ης Οκτωβρίου 2003, περί θεσπίσεως των αρχών και των κατευθυντήριων γραμμών ορθής παρασκευαστικής πρακτικής όσον αφορά τα φάρμακα που προορίζονται για τον άνθρωπο και για τα δοκιμαζόμενα φάρμακα που προορίζονται για τον άνθρωπο (ΕΕ L 262 της 14.10.2003, σ. 22)
 6.
 Οδηγία 91/412/ΕΟΚ της Επιτροπής, της 23ης Ιουλίου 1991, σχετικά με τον καθορισμό των αρχών και των κατευθυντηρίων γραμμών που αφορούν τους κανόνες καλής παρασκευής φαρμάκων που προορίζονται για κτηνιατρική χρήση (ΕΕ L 228 της 17.8.1991, σ. 70)
 7.
 Κατευθυντήριες γραμμές περί ορθής πρακτικής διανομής φαρμακευτικών προϊόντων που προορίζονται για ανθρώπινη χρήση (ΕΕ C 63 της 1.3.1994, σ. 4) (δημοσιεύτηκαν στον δικτυακό τόπο της Ευρωπαϊκής Επιτροπής)
 8.
 Eudralex τόμος 4 — Φάρμακα για ανθρώπινη και κτηνιατρική χρήση: κοινοτικές κατευθυντήριες γραμμές ορθής παρασκευαστικής πρακτικής (δημοσιεύτηκαν στον δικτυακό τόπο της Ευρωπαϊκής Επιτροπής)
 9.
 Οδηγία 2001/20/ΕΚ του Ευρωπαϊκού Κοινοβουλίου και του Συμβουλίου, της 4ης Απριλίου 2001, για την προσέγγιση των νομοθετικών,


text:
κανονιστικών και διοικητικών διατάξεων των κρατών μελών όσον αφορά την εφαρμογή ορθής κλινικής πρακτικής κατά τις κλινικές δοκιμές φαρμάκων προοριζόμενων για τον άνθρωπο (ΕΕ L 121 της 1.5.2001, σ. 34)
 10.
 Οδηγία 2005/28/ΕΚ της Επιτροπής, της 8ης Απριλίου 2005, για τον καθορισμό αρχών και λεπτομερών κατευθυντήριων γραμμών για την ορθή κλινική πρακτική όσον αφορά τα δοκιμαζόμενα φάρμακα που προορίζονται για τον άνθρωπο, καθώς και των απαιτήσεων για την έγκριση της παρασκευής ή εισαγωγής τέτοιων προϊόντων (ΕΕ L 91 της 9.4.2005, σ. 13)
 11.
 Οδηγία 2011/62/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για την τροποποίηση της οδηγίας 2001/83/ΕΚ περί κοινοτικού κώδικος για τα φάρμακα που προορίζονται για ανθρώπινη χρήση, όσον αφορά την πρόληψη της εισόδου ψευδεπίγραφων φαρμάκων στη νόμιμη αλυσίδα εφοδιασμού, (ΕΕ L 174 της 1.7.2011, σ. 74)
 Ελβετία
 100.
 Ομοσπονδιακός νόμος της 15ης Δεκεμβρίου 2000 σχετικά με τα φαρμακευτικά προϊόντα και τα ιατροτεχνολογικά βοηθήματα (RO 2001 2790), όπως τροποποιήθηκε τελευταία στις 12 Ιανουαρίου 2011 (RO 2011 725)
 101.
 Διάταγμα της 17ης Οκτωβρίου 2001 σχετικά με την έκδοση αδειών (RO 2001 3399), όπως τροποποιήθηκε τελευταία στις 25 Μαΐου 2011 (RO 2011 2561)
 102.
 Διάταγμα του Ελβετικού Οργανισμού για τα Θεραπευτικά Προϊόντα της 9ης Νοεμβρίου 2001 σχετικά με τις απαιτήσεις για την άδεια κυκλοφορίας φαρμακευτικών προϊόντων (RO 2001 3437), όπως τροποποιήθηκε τελευταία στις 7 Σεπτεμβρίου 2012 (RO 2012 5651)
 103.
 Διάταγμα της 17ης Οκτωβρίου 2001 σχετικά με τις κλινικές δοκιμές φαρμακευτικών προϊόντων (RO 2001 3511), όπως τροποποιήθηκε τελευταία στις 9 Μαΐου 2012 (RO 2012 2777)»
 ΔΗΛΩΣΗ ΤΗΣ ΕΥΡΩΠΑΪΚΗΣ ΕΠΙΤΡΟΠΗΣ
 Για να εξασφαλιστεί η αποτελεσματική εφαρμογή του κεφαλαίου 3 «Παιχνίδια», και σύμφωνα με τη δήλωση του Συμβουλίου σχετικά με τη συμμετοχή της Ελβετίας στις επιτροπές (1), η Ευρωπαϊκή Επιτροπή θα ζητήσει τη γνώμη ελβετών εμπειρογνωμόνων κατά την προπαρασκευαστική φάση του σχεδίου μέτρων που θα υποβληθεί κατόπιν στην επιτροπή που συστάθηκε βάσει του άρθρου 47 παράγραφος 1 της οδηγίας 2009/48/ΕΚ.
 (1) ΕΕ L 114 της 30.4.2002, σ. 429.


text:
 30.5.2013
 EL
 Επίσημη Εφημερίδα της Ευρωπαϊκής Ένωσης
 L 144/6
 ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟΧ
 αριθ. 5/2013
 της 1ης Φεβρουαρίου 2013
 για τροποποίηση του παραρτήματος I (Κτηνιατρικά και φυτοϋγειονομικά θέματα) και του παραρτήματος II (Τεχνικοί κανόνες, πρότυπα, δοκιμές και πιστοποίηση) της συμφωνίας για τον ΕΟΧ
 Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
 Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία για τον ΕΟΧ»), και ιδίως το άρθρο 98,
 Εκτιμώντας τα ακόλουθα:
 (1)
 Ο εκτελεστικός κανονισμός (ΕΕ) αριθ. 451/2012 της Επιτροπής, της 29ης Μαΐου 2012, σχετικά με την απόσυρση από την αγορά ορισμένων πρόσθετων υλών ζωοτροφών που ανήκουν στη λειτουργική ομάδα των πρόσθετων υλών ενσίρωσης (1) πρέπει να ενσωματωθεί στη συμφωνία για τον ΕΟΧ.
 (2)
 Ο κανονισμός (ΕΕ) αριθ. 610/2012 της Επιτροπής, της 9ης Ιουλίου 2012, για την τροποποίηση του κανονισμού (ΕΚ) αριθ. 124/2009 της Επιτροπής, της 10ης Φεβρουαρίου 2009, σχετικά με τον καθορισμό ανώτατων ορίων για την παρουσία κοκκιδιοστατικών ή ιστομοναδοστατικών στα τρόφιμα ως αποτέλεσμα της αναπόφευκτης μεταφοράς των εν λόγω ουσιών σε μη στοχευόμενες ζωοτροφές (2) πρέπει να ενσωματωθεί στη συμφωνία για τον ΕΟΧ.
 (3)
 Ο εκτελεστικός κανονισμός (ΕΕ) αριθ. 832/2012 της Επιτροπής, της 17ης Σεπτεμβρίου 2012, για τη χορήγηση άδειας χρήσης παρασκευάσματος χλωριούχου αμμωνίου ως πρόσθετης ύλης ζωοτροφών για πρόβατα προς πάχυνση (κάτοχος άδειας Latochema Co Ltd) (3) πρέπει να ενσωματωθεί στη συμφωνία για τον ΕΟΧ.
 (4)
 Ο εκτελεστικός κανονισμός (ΕΕ) αριθ. 837/2012 της Επιτροπής, της 18ης Σεπτεμβρίου 2012, για τη χορήγηση άδειας χρήσης της 6-φυτάσης (EC 3.1.3.26) που παράγεται από τον μύκητα Aspergillus oryzae (DSM 22594) ως πρόσθετης ύλης ζωοτροφών για πουλερικά, απογαλακτισμένα χοιρίδια, χοίρους προς πάχυνση και χοιρομητέρες (κάτοχος της άδειας είναι η εταιρεία DSM Nutritional Products) (4) πρέπει να ενσωματωθεί στη συμφωνία για τον ΕΟΧ.
 (5)
 Ο εκτελεστικός κανονισμός (EE) αριθ. 838/2012 της Επιτροπής, της 18ης Σεπτεμβρίου 2012, για τη χορήγηση άδειας χρήσης του Lactobacillus brevis (DSMZ 21982) ως πρόσθετης ύλης ζωοτροφών για όλα τα ζωικά είδη (5) πρέπει να ενσωματωθεί στη συμφωνία για τον ΕΟΧ.
 (6)
 Ο εκτελεστικός κανονισμός (EE) αριθ. 839/2012 της Επιτροπής, της 18ης Σεπτεμβρίου 2012, σχετικά με τη χορήγηση άδειας για τη χρήση της ουρίας ως πρόσθετης ύλης στις ζωοτροφές για τα μηρυκαστικά (6) πρέπει να ενσωματωθεί στη συμφωνία για τον ΕΟΧ.
 (7)
 Η παρούσα απόφαση αφορά τη νομοθεσία σχετικά με τις ζωοτροφές και τα τρόφιμα. Η εν λόγω νομοθεσία δεν εφαρμόζεται στο Λιχτενστάιν, στον βαθμό που η εφαρμογή της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με το εμπόριο γεωργικών προϊόντων επεκτείνεται στο Λιχτενστάιν, όπως διευκρινίζεται στις τομεακές προσαρμογές του παραρτήματος I και στην εισαγωγή του κεφαλαίου ΧΙΙ του παραρτήματος II της συμφωνίας για τον ΕΟΧ. Ως εκ τούτου, η παρούσα απόφαση δεν εφαρμόζεται στο Λιχτενστάιν.
 (8)
 Τα παραρτήματα I και ΙΙ της συμφωνίας για τον ΕΟΧ θα πρέπει επομένως να τροποποιηθούν αναλόγως,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Το κεφάλαιο II του παραρτήματος I της συμφωνίας για τον ΕΟΧ τροποποιείται ως εξής:
 1)
 Στο σημείο 1ρλβ [κανονισμός (ΕΚ) αριθ. 124/2009 της Επιτροπής] προστίθεται η ακόλουθη μνεία:
 «, όπως τροποποιήθηκε με:
 —
 32012 R


text:
0610: Κανονισμός (ΕΕ) αριθ. 610/2012 της Επιτροπής της 9ης Ιουλίου 2012 (ΕΕ L 178 της 10.7.2012, σ. 1).».
 2)
 Μετά το σημείο 52 (σύσταση 2011/25/ΕΕ της Επιτροπής), παρεμβάλλονται τα ακόλουθα σημεία:
 «53.
 32012 R 0451: Εκτελεστικός κανονισμός (ΕΕ) αριθ. 451/2012 της Επιτροπής, της 29ης Μαΐου 2012, σχετικά με την απόσυρση από την αγορά ορισμένων πρόσθετων υλών ζωοτροφών που ανήκουν στη λειτουργική ομάδα των πρόσθετων υλών ενσίρωσης (ΕΕ L 140 της 30.5.2012, σ. 55).
 54.
 32012 R 0832: Εκτελεστικός κανονισμός (ΕΕ) αριθ. 832/2012 της Επιτροπής, της 17ης Σεπτεμβρίου 2012, για τη χορήγηση άδειας χρήσης παρασκευάσματος χλωριούχου αμμωνίου ως πρόσθετης ύλης ζωοτροφών για πρόβατα προς πάχυνση (κάτοχος άδειας Latochema Co Ltd) (ΕΕ L 251 της 18.9.2012, σ. 27).
 55.
 32012 R 0837: Εκτελεστικός κανονισμός (ΕΕ) αριθ. 837/2012 της Επιτροπής, της 18ης Σεπτεμβρίου 2012, για τη χορήγηση άδειας χρήσης της 6-φυτάσης (EC 3.1.3.26) που παράγεται από τον μύκητα Aspergillus oryzae (DSM 22594) ως πρόσθετης ύλης ζωοτροφών για πουλερικά, απογαλακτισμένα χοιρίδια, χοίρους προς πάχυνση και χοιρομητέρες (κάτοχος της άδειας είναι η εταιρεία DSM Nutritional Products) (ΕΕ L 252 της 19.9.2012, σ. 7).
 56.
 32012 R 0838: Εκτελεστικός κανονισμός (EE) αριθ. 838/2012 της Επιτροπής, της 18ης Σεπτεμβρίου 2012, για τη χορήγηση άδειας χρήσης του Lactobacillus brevis (DSMZ 21982) ως πρόσθετης ύλης ζωοτροφών για όλα τα ζωικά είδη (ΕΕ L 252 της 19.9.2012, σ. 9).
 57.
 32012 R 0839: Εκτελεστικός κανονισμός (EE) αριθ. 839/2012 της Επιτροπής, της 18ης Σεπτεμβρίου 2012, σχετικά με τη χορήγηση άδειας για τη χρήση της ουρίας ως πρόσθετης ύλης στις ζωοτροφές για τα μηρυκαστικά (ΕΕ L 252 της 19.9.2012, σ. 11).».
 Άρθρο 2
 Στο σημείο 54ρζ [κανονισμός (ΕΚ) αριθ. 124/2009 της Επιτροπής] του κεφαλαίου XII του παραρτήματος II της συμφωνίας για τον ΕΟΧ προστίθενται τα εξής:
 «, όπως τροποποιήθηκε με:
 —
 32012 R 0610: Κανονισμός (ΕΕ) αριθ. 610/2012 της Επιτροπής της 9ης Ιουλίου 2012 (ΕΕ L 178 της 10.7.2012, σ. 1).»
 Άρθρο 3
 Τα κείμενα του εκτελεστικού κανονισμού (ΕΕ) αριθ. 451/2012, του κανονισμού (ΕΕ) αριθ. 610/2012 και των εκτελεστικών κανονισμών (ΕΕ) αριθ. 832/2012, (ΕΕ) αριθ. 837/2012, (ΕΕ) αριθ. 838/2012 και (ΕΕ) αριθ. 839/2012 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
 Άρθρο 4
 Η παρούσα απόφαση αρχίζει να ισχύει στις 2 Φεβρουαρίου 2013, υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας για τον ΕΟΧ (7).
 Άρθρο 5
 Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
 Βρυξέλλες, 1η Φεβρουαρίου 2013.
 Για τη Μεικτή Επιτροπή του ΕΟΧ
 Ο Πρόεδρος
 Gianluca GRIPPA
 (1) ΕΕ L 140 της 30.5.2012, σ. 55.
 (2) ΕΕ L 178 της 10.7.2012, σ. 1.
 (3) ΕΕ L 251 της 18.9.2012, σ. 27.
 (4) ΕΕ L 252 της 19.9.2012, σ. 7.
 (5) ΕΕ L 252 της 19.9.2012, σ. 9.
 (6) ΕΕ L 252 της 19.9.2012, σ. 11.
 (7) Δεν έχουν αναφερθεί συνταγματικές απαιτήσεις.


text:
 Avis juridique important
 |
 21993D0304(01)
 Απόφαση αριθ. 1/92 του Συμβουλίου των Υπουργών ΑΚΕ-ΕΟΚ της 15ης Δεκεμβρίου 1992 για τη θέσπιση του καθεστώτος που εφαρμόζεται στο προσωπικό του Κέντρου Βιομηχανικής Ανάπτυξης στα πλαίσια της τέταρτης σύμβασης ΑΚΕ-ΕΟΚ
 Επίσημη Εφημερίδα αριθ. L 053 της 04/03/1993 σ. 0001 - 0032
 ΑΠΟΦΑΣΗ αριθ. 1/92 ΤΟΥ ΣΥΜΒΟΥΛΙΟΥ ΤΩΝ ΥΠΟΥΡΓΩΝ ΑΚΕ-ΕΟΚ της 15ης Δεκεμβρίου 1992 περί θεσπίσεως του καθεστώτος που εφαρμόζεται στο προσωπικό του Κέντρου Βιομηχανικής Ανάπτυξης στα πλαίσια της τέταρτης σύμβασης ΑΚΕ-ΕΟΚ(93/131/ΕΟΚ) Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ-ΕΟΚ, Έχοντας υπόψη: την τέταρτη σύμβαση ΑΚΕ-ΕΟΚ, που υπογράφηκε στη Λομέ στις 15 Δεκεμβρίου 1989, στο εξής καλούμενη «Σύμβαση», και ιδίως το άρθρο 93 παράγραφος 3, την απόφαση του Συμβουλίου των Υπουργών ΑΚΕ-ΕΟΚ να αναθέσει στην επιτροπή των πρέσβεων τις αρμοδιότητες για την έκδοση των κειμένων των σχετικών με το Κέντρο Βιομηχανικής Ανάπτυξης, εφεξής καλούμενο «Κέντρο», που αναφέρονται στο άρθρο 93 παράγραφος 3 της Σύμβασης, την πρόταση της Επιτροπής των Πρέσβεων, Εκτιμώντας: ότι θα πρέπει να καθορισθεί το καθεστώς το εφαρμοστέο στο προσωπικό του Κέντρου 7 ότι ενδείκνυται να εφαρμόζεται το καθεστώς αυτό και στο διευθυντή και τον αναπληρωτή διευθυντή του Κέντρου, τους οποίους διορίζει η επιτροπή βιομηχανικής συνεργασίας, δυνάμει του άρθρου 87 παράγραφος 1 στοιχείο δ) της Σύμβασης 7 ότι θα πρέπει να εξασφαλισθεί η ομαλή λειτουργία του Κέντρου και να ορισθούν οι προϋποθέσεις που απαιτούνται για την εφαρμογή του υπ' αριθ. 3 πρωτοκόλλου περί προνομίων και ασυλιών, το οποίο προσαρτάται στη Σύμβαση, στο προσωπικό του Κέντρου 7 ότι, κατά τα οριζόμενα στο πρωτόκολλο 3, το προσωπικό του Κέντρου, κατά την άσκηση των καθηκόντων του, πρέπει να απολαύει, στην επικράτεια των κρατών μελών και των κρατών ΑΚΕ, των ειθισμένων πλεονεκτημάτων, ασυλιών ή διευκολύνσεων, κατ' αναλογία με τα ισχύοντα για παρόμοιους οργανισμούς λειτουργούντες υπό παρεμφερείς συνθήκες, ΑΠΟΦΑΣΙΖΕΙ: Άρθρο 1 Το καθεστώς που εφαρμόζεται στο προσωπικό του Κέντρου θεσπίζεται οριστικά όπως αναφέρεται στο παράρτημα. Άρθρο 2 Οι κανόνες που προτείνονται από τον διευθυντή του Κέντρου, οι οποίοι εκδίδονται από το διοικητικό συμβούλιο του Κέντρου και κοινοποιούνται στην επιτροπή βιομηχανικής συνεργασίας πριν από την έναρξη ισχύος του καθεστώτος που αναφέρεται στο άρθρο 1, εγκρίνονται ή τροποποιούνται από την επιτροπή εντός προθεσμίας δύο μηνών από την ημερομηνία της κοινοποίησής τους. Ωστόσο, δεν μπορούν να αρχίσουν να ισχύουν πριν από την έναρξη ισχύος του εν λόγω καθεστώτος. Άρθρο 3 Τα κράτη ΑΚΕ, τα κράτη μέλη και η Κοινότητα υποχρεούνται, όσον τα αφορά, να λάβουν τα εκτελεστικά μέτρα που συνεπάγεται η παρούσα απόφαση. Άρθρο 4 Η παρούσα απόφαση αρχίζει να ισχύει την 1η Ιανουαρίου 1993. Βρυξέλλες, 15 Δεκεμβρίου 1992. Για το Συμβούλιο Υπουργών ΑΚΕ-ΕΟΚ Για την επιτροπή των πρέσβεων ΑΚΕ-ΕΟΚ Ο Πρόεδρος J. KERR ΠΑΡΑΡΤΗΜΑ ΚΑΘΕΣΤΩΣ ΠΟΥ ΕΦΑΡΜΟΖΕΤΑΙ ΣΤΟ ΠΡΟΣΩΠΙΚΟ ΤΟΥ ΚΕΝΤΡΟΥ ΒΙΟΜΗΧΑΝΙΚΗΣ ΑΝΑΠΤΥΞΗΣ (KBA) ΣΤΑ ΠΛΑΙΣΙΑ ΤΗΣ ΤΕΤΑΡΤΗΣ ΣΥΜΒΑΣΗΣ ΑΚΕ-ΕΟΚ ΠΙΝΑΚΑΣ ΠΕΡΙΕΧΟΜΕΝΩΝ Σελίδα Τίτλος I: Γενικές διατάξεις 4 (άρθρα 1 έως 5) Τίτλος II: Υπάλληλοι 5 (άρθρα 6 έως 59) Τίτλος III: Διευθυντής και Αναπληρωτής Διευθυντής 14 (άρθρο 60) Τίτλος IV: Κοινωνικές και φορολογικές διατάξεις και διατάξεις περί ενδίκων μέσων 15 (άρθρα 61 έως 68) Τίτλος V: Τοπικοί υπάλληλοι 17 (άρθρα 69